title: Kevin Davies

text: Kesällä 2003 Davies teki sopimuksen Bolton Wanderersin kanssa. Hänen uransa kääntyi nousuun ja parhaimmillaan Bolton ylsi Valioliigassa kuudenteen sijaan kauden 2004–2005. Davies on siirtonsa jälkeen ollut avauskokoonpanon pelaaja ja nykyään hän on myös Boltonin kapteeni.


title: Kevin Davies

text: Davies valittiin Englannin maajoukkueeseen 33-vuotiaana 12. lokakuuta 2010 pelattuun maaotteluun Montenegroa vastaan. Hän tuli ottelussa kentälle vaihdosta ja samalla hänestä tuli vanhin Englannin maajoukkueessa debytoinut pelaaja 60 vuoteen.


title: Lindh

text: Lindh on muun muassa seuraavien henkilöiden sukunimi:


title: Howard Jacobson

text: Howard Jacobson (s. 25. elokuuta 1942 Manchester, Britannia) on brittiläinen kirjailija ja toimittaja. Hän on kirjoittanut humoristisia romaaneja, jotka usein keskittyvät Britannian juutalaisten ongelmiin. Jacobsonille myönnettiin vuonna 2010 Booker-palkinto romaanista "The Finkler Question".


title: Howard Jacobson

text: Jacobson on luonnehtinut itseään ”juutalaisten Jane Austeniksi”, mutta sanoo ettei kuitenkaan ole perinteinen juutalainen. Kaunokirjallisuuden lisäksi hän kirjoittaa viikoittain kolumnia The Independentiin. Teksteissään hän on viime aikoina kritisoinut Israelin vastaisia boikotteja, ja siksi häntä on sanottu liberaaliksi sionistiksi.


title: Maan ulkopuolinen elämä

text: Maan ulkopuolinen elämä tarkoittaa elämää, joka on kotoisin maapallon ulkopuolelta. Avaruusolioiksi kutsuttujen eliöiden on oletettu olevan kaikkea yksinkertaisten bakteerimaisten organismien ja ihmisiä paljon kehittyneempien olioiden väliltä.


title: Maan ulkopuolinen elämä

text: Tieteenalat, jotka kehittävät ja testaavat Maan ulkopuoliseen elämään liittyviä teorioita, ovat nimeltään astrobiologia ja eksobiologia. Näistä ensiksi mainittu sisältää myös maanpäällisen elämän tutkimista tähtitieteellisistä lähtökohdista. Monet tunnetut tutkijat pitävät Maan ulkopuolista elämää mahdollisena, mutta riittäviä todisteita ei ole vielä löydetty.


title: Maan ulkopuolinen elämä

text: Avaruusolioita, kuten Maan ulkopuolisia bakteereja, on oletettu elävän aurinkokunnassa ja mahdollisesti myös koko maailmankaikkeudessa. Tämä oletus pohjautuu käsitykseen, jonka mukaan havaittava maailmankaikkeus on äärimmäisen suuri ja joka puolella vallitsevat samat fysiikan lait. Oletuksen mukaan olisi epätodennäköistä, että Maan ulkopuolella ei olisi elämää. Tämän näkemyksen kannattajia ovat mm. tunnetut tiedemiehet Carl Sagan ja Stephen Hawking. Oletus tulee ilmi Kopernikaanisessa periaatteessa, jonka mukaan maapallo ei ole keskeisessä asemassa maailmankaikkeudessa. Toisen näkemyksen mukaan maanpäällinen elämä ei ole ainutlaatuista maailmankaikkeudessa. Elämä on voinut syntyä itsenäisesti eri puolilla maailmankaikkeutta, tai vaihtoehtoisesti kulkeutua elinkelpoiselta planeetalta toiselle panspermian kautta.


title: Maan ulkopuolinen elämä

text: Eräiden näkemysten mukaan eliöitä on syntynyt ja elää yhä muun muassa Venuksessa, Marsissa, Jupiterin Europa-kuussa sekä Saturnuksen Titan - ja Enceladus -kuissa. Toukokuussa 2011 NASA ilmoitti, että Enceladus ”vaikuttaisi olevan aurinkokunnan elinkelpoisin paikka heti Maan jälkeen”. Elämää voi myös olla eksoplaneetoilla, kuten Gliese 581 c, g ja d. Äskettäin on havaittu, että niiden massa on lähes sama kuin maapallon massa ja että ne sijaitsevat tähtensä elinkelpoisella vyöhykkeellä.


title: Maan ulkopuolinen elämä

text: Maapallon ulkopuolisen elämän perustasta on esitetty useita teorioita biokemiallisista, evolutionaarisista ja morfologisista näkökulmista.


title: Maan ulkopuolinen elämä

text: Kaikki elämä maapallolla perustuu 26 alkuaineeseen. 95 % elämästä rakentuu kuitenkin vain kuudesta alkuaineesta: hiilestä,vedystä, typestä, hapesta, fosforista ja rikistä. Astrobiologiassa tästä yhdistelmästä käytetään aineiden kemiallisten merkkien mukaista lyhennettä CHNOPS. Nämä kuusi alkuainetta muodostavat perustan käytännössä kaikelle maapallon elämälle, sillä useimpia muita alkuaineita on planeetalla vain hyvin pieniä määriä. Tähän sääntöön löytyi mahdollinen poikkeus vuonna 2010 Kaliforniassa sijaitsevasta Mono-järvestä: bakteeri nimeltä GFAJ-1. Tämä bakteeri vaikuttaa käyttävän arseenia fosforin sijasta DNA:nsa ja proteiiniensa luomiseen.


title: Maan ulkopuolinen elämä

text: Maapallon elämä tarvitsee vettä liuottimeksi biokemiallisiin reaktioihin. Veden ohella riittävät määrät hiiltä ja muita elämälle tärkeitä pääalkuaineita voivat mahdollistaa elävien organismien syntymisen sellaisilla planeetoilla, jotka muistuttavat kemialliselta koostumukseltaan ja lämpötiloiltaan Maata. Maapallo ja maankaltaiset planeetat ovat muodostuneet ”avaruuspölystä”, ja on mahdollista, että samankaltaisen tapahtumasarjan seurauksena on syntynyt muitakin rakenteeltaan samankaltaisia planeettoja.


title: Maan ulkopuolinen elämä

text: Hiilen, vedyn ja hapen yhdisteitä olevat hiilihydraatit, kuten sokeri, voivat toimia elämälle välttämättömän kemiallisen energian lähteenä ja synnyttää erilaisia elämän rakenneosia, kuten riboosia DNA- ja RNA-molekyyleissa sekä kasvien selluloosaa. Kasvit saavat energiaa muuntamalla valoenergiaa kemialliseksi energiaksi yhteyttämällä. Nykytiedon mukaan hiili on elämälle välttämätöntä sekä pelkistyneinä metaanin johdannaisina että osittain hapettuneina hiilen oksideina. Typpeä tarvitaan puolestaan kaikissa proteiineissa pelkistyneenä ammoniakin johdannaisena, rikkiä joissain välttämättömissä proteiineissa rikkivetynä ja fosforia fosfaateiksi hapettuneina geneettisessä materiaalissa ja energiansiirrossa. Liuottimena toimiva vesi välittää riittävästi happea biokemiallisten aineiden rakenneosiksi.


title: Maan ulkopuolinen elämä

text: Puhdas vesi on käyttökelpoista sen neutraalin pH:n ansiosta; tämä johtuu sen hydroksidi- ja oksoniumionien autoprotolyysista. Sen ansiosta vesi liuottaa yhtä tehokkaasti sekä positiivisia metalli-ioneja että negatiivisia epämetalli-ioneja. Orgaaniset molekyylit voivat myös olla joko vesipakoisia eli veteen liukenemattomia tai vesihakuisia eli veteen liukenevia. Tämän ansiosta orgaaniset yhdisteet pystyvät muodostamaan vettä sisällään pitäviä solukalvoja.


title: Maan ulkopuolinen elämä

text: Nestemäinen vesi on (tietyn lämpötila-alan rajoissa) kiinteää vettä (jäätä) tiheämpää, minkä ansiosta jää kelluu ja estää Maapallon valtameriä jäätymästä. Ilman tätä veden ominaisuutta valtameret olisivat voineet jäätyä pohjiaan myöten Lumipallomaa-ajanjaksojen aikana. Lisäksi vesimolekyylien väliset vetysidokset sitovat energiaa höyrystymisen yhteydessä ja vapauttavat sitä, kun vesi tiivistyy. Tämä auttaa ilmaston säätelyssä viilentämällä tropiikkia ja lämmittämällä napoja, mikä ylläpitää elämän vaatimaa termodynaamista tasapainoa.


title: Maan ulkopuolinen elämä

text: Hiili on elämälle välttämätöntä, koska se kykenee luomaan monipuolisesti kovalenttisia sidoksia erilaisten epämetallien, etenkin typen, hapen ja vedyn kanssa. Hiilidioksidi ja vesi yhdessä mahdollistavat auringon energian varastoitumisen sokeriin, kuten glukoosiin. Glukoosin hapettuminen vapauttaa biokemiallista energiaa, jota tarvitaan muiden biokemiallisten reaktioiden polttoaineeksi.


title: Maan ulkopuolinen elämä

text: Karboksyylihapporyhmä (-COOH) ja aminoryhmä (-NH2) saavat aikaan kondensaatioreaktion, jossa aminohapot liittyvät toisiinsa ja muodostavat pitkiä peptidejä ja entsyymejä. Aminohappoja ja fosfaatteja yhdistämällä voidaan rakentaa perinnöllisen informaation sisältäviä molekyylejä, DNA:ta sekä soluissa energian siirrosta huolehtivia molekyylejä, ATP:tä.


title: Maan ulkopuolinen elämä

text: Myös muualla universumissa kehittyneiden elämänmuotojen voidaan olettaa käyttävän hyväkseen näitä monilukuisia perusalkuaineita. Elämän perustana voivat kuitenkin toimia myös muut alkuaineet ja liuottimet. Piitä pidetään mahdollisena hiilen korvikkeena. Piipohjaisten elämänmuotojen rakennetta arvellaan kiteiseksi ja niiden teoretisoidaan selviävän hyvin kuumissa olosuhteissa, kuten planeetoilla, jotka ovat hyvin lähellä tähteään. Myös ammoniakkipohjaisten elämänmuotojen olemassaoloa on ehdotettu, mutta ammoniakki ei ole elämälle yhtä ihanteellinen vaihtoehto kuin vesi.


title: Maan ulkopuolinen elämä

text: Elämä on kemian näkökulmasta katsottuna pohjimmiltaan itseään monistava reaktio. Se voi muodostua monien eri olosuhteiden vallitessa ja monista eri ainesosista. Parhaiten tämä tosin toteutuu hiili-happiyhdisteiden lämpötilan ollessa 0-100 Celcius-astetta. Joidenkin näkemysten mukaan monistumisreaktioita voisi tapahtua myös tähden plasmassa, joskin se olisi erittäin epätavallista.


title: Maan ulkopuolinen elämä

text: Useita alustavia ajatuksia maapallon ulkopuolisen elämän piirteistä on kyseenalaistettu. Esimerkiksi NASA:n asiantuntijat uskovat, että eksoplaneetoilla yhteyttävä pigmentti ei välttämättä olisikaan vihreä.


title: Maan ulkopuolinen elämä

text: Biokemiallisen perustan lisäksi monet ovat pohtineet myös Maan ulkopuolisen elämän evoluutiota ja morfologiaa. Tieteisfiktiossa Maan ulkopuolista elämää kuvataan usein ihmismäisinä tai liskomaisina hahmoina. Joskus avaruusolentoja kuvataan myös muun muassa kissaeläinten tai hyönteisten kaltaisina.


title: Maan ulkopuolinen elämä

text: Olentoja kuvaavat ominaispiirteet voidaan jakaa universaaleihin ja erityisiin. Universaalien piirteiden ajatellaan kehittyneen Maassa toisistaan riippumatta useammin kuin kerran, eli oletettavasti niiden kehittäminen ei ole vaikeaa. Näitä piirteitä pidetään luonnostaan niin hyödyllisinä, että lajit pyrkivät vääjäämättä niitä kohti. Piirteistä olennaisin on luultavasti kaksikylkinen symmetria. Hieman monimutkaisempiin peruspiirteisiin kuuluvat lentokyky, näköaisti, yhteyttäminen sekä raajat. Näiden kaikkien ajatellaan kehittyneen Maassa useita kertoja. Esimerkiksi erilaisia silmiä on paljon, ja niiden toimintaperiaatteet ja havaitsemisominaisuudet saattavat olla hyvinkin erilaisia: silmät saattavat havaita näkyvän valon spektriltä rajallisesti aallonpituuksia, niillä on eri infrapunaspektri, ne polarisoivat eri tavoilla ja jotkin lajit käyttävät silmiään kaikupaikannukseen. Erityiset piirteet ovat puolestaan pohjimmiltaan sattumanvaraisia kehitysmuotoja. Niistä ei useinkaan ole hyötyä (tai ainakin ne täyttävät funktion, jonka voi täyttää myös jokin toisenlainen anatominen rakenne) eivätkä ne todennäköisesti uusiudu. Älylliset Maan ulkopuoliset elämänmuodot voisivat kommunikoida elein, kuten kuurot ihmisetkin, tai ääntein, joiden muodostus ei liity hengittämiseen. Jälkimmäistä esiintyy Maassakin esimerkiksi kaskaiden värisyttäessä siipiään tai sirkkojen hangatessa jalkojaan.


title: Maan ulkopuolinen elämä

text: Erityisten piirteiden rajaaminen kyseenalaistaa monia itsestään selvinä pidettyjä näkemyksiä, jotka liittyvät biologisten organismien anatomiaan. Luuranko, joka asiantuntijoiden mukaan on välttämätön suurille maan pinnalla eläville eliöille, toistuu maan ulkopuolellakin muodossa tai toisessa. Maan ulkopuolisen elämän suuresta lajidiversiteetistä ei kuitenkaan olla yksimielisiä. Monet eksobiologit kyllä painottavat, että Maan päällisen elämän erittäin heterogeeninen luonne viittaa siihen, että ulkoavaruudessa vaihtelu voi olla vieläkin suurempaa. Sen sijaan toinen koulukunta uskoo konvergentin evoluution mukaisesti, että Maan ulkopuolisilla eliöillä voi olla hyvinkin samanlaisia piirteitä Maan päällä elävien kanssa.


title: Maan ulkopuolinen elämä

text: Maan ulkopuolista elämää etsitään tieteellisesti sekä suorasti että epäsuorasti.


title: Maan ulkopuolinen elämä

text: Tiedemiehet etsivät aurinkokunnasta yksisoluisia elämänmuotoja tutkimalla Marsin pintaa ja tarkastelemalla Maahan pudonneita meteoreja. Suunnitteilla on avaruuslento Jupiterin kuuhun Europaan, jonka pinnan alla epäillään olevan vesikerros. Tässä vedessä on mahdollisesti alkeellista elämää.


title: Maan ulkopuolinen elämä

text: Ei ole juuri olemassa todisteita siitä, että Marsissa olisi (tai olisi ollut) mikrobielämää. Viking 1-avaruusluotain kuumensi Marsin maaperästä otettuja näytteitä ja raportoi kuumentamisen aiheuttamista kaasupäästöistä, joita eräät tutkijat pitivät osoituksena mikrobien olemassaolosta. Vahvistavia todisteita ei kuitenkaan saatu muista Viking-laskeutujan tekemistä kokeista, joten todennäköisesti kyseessä ei ollut biologinen reaktio. Myös Marsista peräisin olevasta meteoriitti ALH84001:stä löydettiin vuonna 1996 tehdyssä tutkimuksessa nanobakteereita muistuttavia rakenteita. Nämäkin tutkimustulokset ovat kiistanalaisia.


title: Maan ulkopuolinen elämä

text: Helmikuussa 2005 NASAn tiedemiehet ilmoittivat löytäneensä vahvoja todisteita siitä, että Marsissa on elämää. NASAn aerodynamiikan tutkimuskeskuksen (Ames Research Center) tiedemiehet Carol Stoker ja Larry Lemke perustivat väitteensä omaan alkeellista elämää Espanjan Rio Tinto -joella käsittelevään tutkimukseensa sekä Marsin kaasukehässä havaittuun metaaniin, jonka tuotanto on samankaltaista kuin joidenkin maapallon alkeellisten eliöiden metaanintuotanto. NASA kuitenkin pian kiisti tiedemiesten väitteet ja Stoker itse perui alkuperäiset väitteensä.


title: Maan ulkopuolinen elämä

text:
Vaikka tämänkaltaiset löydökset ovat edelleen kiistanalaisia, näyttää kuitenkin siltä, että tiedemiehet yhä enemmän ja enemmän kannattavat ajatusta, että Mars-planeetalla on elämää. Konferenssissa, jossa Euroopan avaruusjärjestö esitteli tutkimustuloksiaan, järjestettiin epävirallinen haastattelututkimus ja 75 prosenttia paikalla olleista tiedemiehistä ilmoitti uskovansa, että Marsissa on joskus ollut elämää. 25 prosenttia puolestaan uskoi, että planeetalla on yhä elämää.
Marraskuussa 2011 NASA suunnitteli lähettävänsä Marsiin uuden monipuolisilla tutkimusvälineillä varustellun Mars Science Laboratory (MSL) -luotaimen. Sen tehtävä on etsiä Marsissa elämää tai elämän jälkiä. MSL-luotaimen Curiosity-Mars-mönkijä laskeutui Marsin Gale-kraatterille elokuussa 2012, mutta luotain ei ole toistaiseksi löytänyt Marsista elämään viittaavaa aineistoa.


title: Maan ulkopuolinen elämä

text: Gaia-hypoteesin mukaan vankan eliöpopulaation omaavan planeetan ilmakehä on kemiallisessa epätasapainossa. Epätasapaino on suhteellisen helppo selvittää etäältä spektroskopian avulla. Spektroskooppisia menetelmiä täytyy kuitenkin vielä kehittää merkittävästi ennen kuin laitteella kyetään tutkimaan eksoplaneettoja.


title: Maan ulkopuolinen elämä

text: Marshall Space Flight Centerin astrobiologi Richard B. Hoover ilmoitti maaliskuussa 2011 löytäneensä syanobakteerien kaltaisia mikrofossiileja hiilipitoisista CI1-meteoriiteista. NASA kuitenkin sanoutui irti Hooverin väitteestä.


title: Maan ulkopuolinen elämä

text: Elokuussa 2011 NASA julkaisi tutkimuksen, joka käsitteli Maasta löydettyjä meteoriitteja. Tutkimuksen mukaan DNA- ja RNA-komponentit (adeniini, guaniini sekä muut samankaltaiset orgaaniset molekyylit), jotka mahdollistavat elämän maapallolla, voivat muodostua myös ulkoavaruudessa.


title: Maan ulkopuolinen elämä

text: Yleisesti oletetaan, että jos avaruudessa olisi jokin teknologinen yhteiskunta, se lähettäisi informaatiota. Ei voida kuitenkaan olettaa, että tällainen yhteiskunta lähettäisi informaatiota juuri Maan suuntaan tai että pystyisimme tulkitsemaan sitä. Signaali myös kulkisi avaruudessa niin pitkän matkan, että vaikka signaali havaittaisiinkin, sen alkuperä olisi kaukana menneisyydessä.


title: Maan ulkopuolinen elämä

text: Tästä huolimatta SETI:n kaltaiset hankkeet etsivät älyllisestä elämästä kertovia signaaleja. On esitetty, että ulkoavaruuden asukkaat lähettäisivät lasersignaaleja näkyvän valon lisäksi myös infrapunaspektrissä. Lasersignaalin etu on, että se ei ”suttaannu” tähtienvälisessä aineessa. Tästä syystä lasersignaali voisi olla tehokas tähtienvälisessä kommunikoinnissa. Vaikka erilaisia kommunikointitekniikoita, kuten lasersignaaleja ja tähtienvälisiä avaruuslentoja on punnittu vakavasti ja ne olisivat käyttökelpoisia, ovat radioaallot ehdotetuista kommunikointitavoista kuitenkin edelleen tehokkaimpia.


title: Maan ulkopuolinen elämä

text:
Tähtitieteilijät etsivät eksoplaneettoja, joilla saattaisi esiintyä elämää. Tällaisia Maan kaltaisia planeettoja ovat esimerkiksi Gliese 581 c, Gliese 581 g, Gliese 581 d ja OGLE-2005-BLG-390Lb. Radioastronomia ei toistaiseksi ole tarpeeksi tehokasta eksoplaneettojen etsintään, sillä nykylaitteiden erotuskyky ei riitä niiden tutkimiseen. Tulevaisuudessa tehokkaammilla kaukoputkilla voidaan kenties havaita elämää lähitähtiä ympäröivillä planeetoilla joko suoraan tai atomiabsorptiospektrometrian avulla. Niiden avulla voitaisiin myös saada selville keskeistä tietoa, kuten sisältävätkö planeettojen kaasukehät happea.
Kepler mittaa jatkuvasti ja samanaikaisesti 150 000 tähden kirkautta. Kepler on mullistanut käsitykset elämänvyöhykkeellä sijaitsevien eksoplaneettojen määrästä. Kepler on löytänyt vuoteen 2013 mennessä noin tuhat planeettaa.
Maan kaltaisia pieniä kiviplaneettoja Kepler on löytänyt kymmenkunta toistaiseksi. Keplerin ansiosta on arvioitu että jokaisella tähdellä on 1-2 elämänvyöhykkeellä sijaitsevaa planeettaa joka tarkoittaa linnunradassamme 100 - 200 miljardia planeettaa. Myös kuut saattavat yhtä lailla olla suotuisia elämälle.
- Kepler-luotain on todella osoittautunut tieteen rocktähdeksi, Nasan tutkija John Grunsfeld muotoilee.
On väitetty, että Maata lähinnä oleva tähtijärjestelmä Alfa Kentauri saattaa sisältää planeettoja, jotka voivat ylläpitää elämää.


title: Maan ulkopuolinen elämä

text: Huhtikuun 24. päivänä 2007 chileläisen La Sillan observatorion tutkijat kertoivat löytäneensä ensimmäisen Maata muistuttavan planeetan. Gliese 581 c -niminen planeetta kiertää 20,5 valovuoden (194 biljoonan kilometrin) päässä olevaa Gliese 581 -nimistä punaista kääpiötä sen elinkelpoisella vyöhykkeellä. Alun perin luultiin, että planeetalla voisi olla nestemäistä vettä, mutta Werner von Blohin tutkimusryhmän Saksan ilmastotutkimusinstituutissa tekemät uudet simulaatiot Gliese 581 c:n ilmastosta viittaavat siihen, että kaasukehän sisältämä hiilidioksidi ja metaani aiheuttaisivat karkaavan kasvihuoneilmiön. Lämpötila planeetalla ylittäisi siten huomattavasti veden kiehumispisteen (100 °C), tehden elämän löytymisen epätodennäköiseksi. Kasvihuoneilmiömallinnusten seurauksena tutkijat ovatkin siirtäneet huomionsa Gliese 581 d -planeettaan, joka sijaitsee juuri ja juuri tähden elinkelpoisen vyöhykkeen ulkopuolella.


title: Maan ulkopuolinen elämä

text: Toukokuun 29. päivänä 2007 Associated Press -uutistoimisto julkaisi raportin, jonka mukaan tutkijat olivat löytäneet 28 uutta eksoplaneettaa. Yhden näistä vasta löydetyistä planeetoista sanotaan olevan monilla tavoin Neptunuksen kaltainen.


title: Maan ulkopuolinen elämä

text: Vuodesta 1992 lähtien Linnunradalta on löydetty satoja eksoplaneettoja. The Extrasolar Planets Encyclopaedia -Internet-sivulla on listattuna 687 eksoplaneettaa (3.10.2011) . Niiden koot vaihtelevat hieman meidän planeettaamme suuremmista maankaltaisista planeetoista aina Jupiteria suurempiin kaasujättiläisiin.


title: Maan ulkopuolinen elämä

text: 1900-luvulla väitettiin, että ufot, eli tunnistamattomat lentävät objektit, ovat lähtöisin Maan ulkopuolelta (katso ET-hypoteesi). Väitteet ufoista tai ufosieppauksista eivät ole saaneet tiedeyhteisön tukea. Ufot ovat yleensä osoittautuneet lentokoneiksi tai taivaankappaleiksi ja monet näköhavainnot ovat myös paljastuneet huijauksiksi.


title: Wiipurin valloitus

text: Wiipurin valloitus on vuonna 1919 ilmestynyt Heikki Nurmion ja Leonard Grandellin kirjoittama historiankirja, joka käsittelee Suomen sisällissodan Viipurin valloitusta. Kirja keskittyy lähinnä kenraalimajuri Wilkmanin armeijaryhmän toimintaan. Kirja nojautuu virallisiin asiakirjoihin ja raportteihin.


title: Wiipurin valloitus

text: Teos kuuluu käsitteeksi muodostuneeseen vapaussotakirjallisuuteen. Se oli ensimmäisiä sisällissodan kokemuksia sotilasjohtajien näkökulmasta kuvaavista teoksista ja esittelee Juha Hollannin tutkielmassaan esittämän arvion mukaan "valkoisen armeijan päättäväisyyttä, rohkeutta, kuria ja järjestystä". Kirja antaa sodasta romantisoidun kuvan.


title: Wiipurin valloitus

text: Kirja sisältää kuvituksen ja viisi karttaliitettä.


title: Klubi

text: Klubi voi tarkoittaa seuraavia:


title: Major League Baseball -kausi 2010

text: Major League Baseball -kausi 2010 alkoi 4. huhtikuuta, kun Boston Red Sox voitti pitkäaikaisen kilpailijansa ja vuoden 2009 World Series -mestarin New York Yankeesin Fenway Parkilla 9–7. Runkosarja päättyi 3. lokakuuta. All Stars -ottelu pelattiin 13. heinäkuuta Angel Stadiumilla Anaheimissa, Kaliforniassa. Siinä National League onnistui katkaisemaan 13 voitottoman ottelun sarjansa 3–1-voitollaan. Tämä tiesi sitä, että World Series alkoi 27. lokakuuta National Leaguen mestarin San Francisco Giantsin kotikentällä. Giants voitti mestaruuden voittamalla Texas Rangersin otteluvoitoin 4–1.Pääartikkeli: Major League Baseball Postseason 2010


title: Ahopellava

text: Ahopellava ("Linum catharticum") on pellavakasveihin kuuluva yksi- tai kaksivuotinen ruoho.


title: Ahopellava

text: Lajin hennon varrenkorkeus on keskimäärin 5–25 senttimetriä. Ahopellavan nuput ovat nuokkuvia ja niistä avautuvat säteittäiset, viisiterälehtiset valkoiset kukat ovat halkaisijaltaan alle sentin mittaisia. Ahopellava kukkii kesä-elokuussa. Siemenet muodostuvat nelilokeroisiin siemenkotiin, joissa jokaisessa lokerossa on kaksi siementä.


title: Ahopellava

text: Ahopellava kasvaa lehto- ja merenrantaniityillä sekä kuivilla kedoilla ja kallioilla. Kasvupaikkavaatimuksiltaan laji on kalkinsuosija. Suomessa ahopellava on osassa maata uhanalainen. Ahopellava on yleinen Ahvenanmaalla ja Manner-Suomen lounaisimmassa osassa, muualla Etelä-Suomessa harvinainen.


title: Stéphane Robidas

text: Stéphane Robidas (s. 3. maaliskuuta 1977 Sherbrooke, Quebec, Kanada) on kanadalainen jääkiekkopuolustaja, joka edustaa NHL-seura Toronto Maple Leafsia.


title: Stéphane Robidas

text: Robidasin varasi NHL:ään Montreal Canadiens seitsemännellä kierroksella numerolla 164 . Hän pelasi Montrealissa kaksi kautta vuosina 1999–2001 ennen siirtymistään Atlanta Thrashersiin waiver-listan kautta 4. lokakuuta 2002. Atlantasta hän siirtyi heti Dallas Starsiin vastineeksi kuudennen kierroksen varausvuorosta . Puolentoista Dallasissa vietetyn kauden jälkeen Robidas kaupattiin Chicago Blackhawksiin marraskuussa 2003. Tilalle Dallas sai Joe Klemnin ja neljännen kierroksen varauksen . Työsulkukaudella 2004–2005 Robidas pelasi DEL-joukkue Frankfurt Lionsissa.


title: Stéphane Robidas

text: Elokuussa 2004 työsulun jälkeen Robidas palasi Dallasiin kaksivuotisella sopimuksella. Vuonna 2006 Stars teki Robidasin kanssa kolmivuotisen jatkosopimuksen, josta hänelle maksettiin 4,5 miljoonaa dollaria kaudesta. Kaudella 2008–2009 Robidas valittiin pelaamaan NHL:n tähdistöotteluun vaikka hänen leukansa oli murtunut. 4. maaliskuuta 2014 Robidas kaupattiin Anaheim Ducksiin, joka antoi tilalle neljännen kierroksen varausvuoron. Heinäkuun 1. 2014 Robidas teki kolmivuotisen 9 miljoonan dollarin sopimuksen Toronto Maple Leafsin kanssa.


title: Italian 10. armeija

text: 10. armeija oli Italian kuninkaallisen armeijan yhtymä, joka taisteli toisessa maailmansodassa Pohjois-Afrikan sodassa. Armeija oli ryhmitetty Libyan itäosiin ja sen esikunta oli Kyrenaikassa.


title: Italian 10. armeija

text: Italian julistettua sodan liittoutuneille 10. kesäkuuta 1940 armeijaan kuului viisi divisioonaa. Ranskan antautuessa sen vahvuutta nostettiin Tunisiasta siirretyillä joukoilla. Vahvuus nousi kymmeneen divisioonaan ennen 9. syyskuuta alkanutta Italian hyökkäystä Egyptiin.


title: Italian 10. armeija

text: Hyökkäykseen osallistui neljä divisioonaa sekä niin kutsuttu Malettin ryhmä, jotka neljässä päivässä etenivät noin 100 kilometriä. Hyökkäys pysäytettiin Sidi Barraniin, jonka jälkeen joukot kaivautuivat puolustukseen.


title: Italian 10. armeija

text: Liittoutuneiden aloitettua joulukuussa vastahyökkäyksen, jonka viiden ensimmäisen päivän aikana tuhottiin linnoitetut tukikohdat ja ajettiin armeija pakosalle. Beda Fommin taistelussa pääosa pakenevista joukoista saarrettiin 6.–7. helmikuuta 1941 ja lopulta tuhottiin.


title: Jarret Stoll

text: Jarret Lee Stoll (s. 24. kesäkuuta 1982 Melville, Saskatchewan, Kanada) on kanadalainen jääkiekkoilija, pelipaikaltaan keskushyökkääjä. Hän edustaa NHL:ssä pelaavaa Minnesota Wildia.


title: Ennen kuin ne häviävät

text: Ennen kuin ne häviävät () on luontodokumenttisarja, joka sai ensiesityksensä BBC Two -kanavalla syys-lokakuussa 2009. Sarja on jatkoa Douglas Adamsin ja Mark Carwardinen samannimiselle radio-ohjelmasarjalle, jonka BBC Radio 4 esitti vuonna 1990. Televisiosarjassa Carwardine etsii yhdessä Stephen Fryn kanssa uhanalaisia eläinlajeja – samoja lajeja, joita Adams ja Carwardine olivat jäljittäneet radiosarjassaan – selvittääkseen, mikä niiden tilanne on kaksi vuosikymmentä myöhemmin.


title: Ennen kuin ne häviävät

text: Suomessa sarjan on esittänyt Yle TV1 syksyllä 2010.


title: Ennen kuin ne häviävät

text: Kussakin jaksossa pyrittiin löytämään yksi Carwardinen ja Adamsin 20 vuotta aiemmin jäljittämä laji ja selvittämään sen nykytilanne. Samalla tutustuttiin muihin samalla alueella eläviin lajeihin ja niiden elinympäristön muuttumiseen.


title: Ennen kuin ne häviävät

text: Sarjan avausjaksossa Fry ja Carwardine matkustavat Manausiin etsimään Amazonilla elävää kynnetönmanaattia. Salametsästys on harventanut suuren vesinisäkkään kannan muutamaan tuhanteen yksilöön. Rio Negrolla juontajakaksikko kohtaa myös uhanalaisia inioita. Syvällä viidakossa villejä manaatteja etsitään yhdessä tiedemies Marc van Roosmalenin kanssa, tuloksetta.


title: Ennen kuin ne häviävät

text: Carwardine vie Fryn Amazon-tutkimuslaitokseen, jossa kasvatetaan myös manaatteja. Laitoksessa hoidettavana ollut manaatinpoikanen aiotaan vapauttaa, ja Carwardine ja Fry päättävät lähteä mukaan. Hieman ennen lähtöä suunnitelmiin tulee muutos, kun Fry kompastuu ja hänen kätensä murtuu pahoin. Fry lennätetään Miamiin hoidettavaksi, ja Carwardine lähtee kuvausryhmän kanssa seuraamaan manaatin vapauttamista. Manaatti vapautetaan ensin tarkoituksella jokikylän yhteyteen rakennettuun aitaukseen. Tutkijoiden toiveena on, että kyläläiset kiintyvät eläimeen, mikä edesauttaisi lajin suojelutyötä ja säilymistä.


title: Ennen kuin ne häviävät

text: Toisen jakson pääosassa on äärimmäisen uhanalainen zairenleveähuulisarvikuono, jonka ainut tunnettu populaatio elää Garamba-luonnonpuistossa, Kongon demokraattisessa tasavallassa. Carwardinen haaveena on päästä takaisin puistoon, jossa hän onnistui valokuvaamaan eläimiä 20 vuotta aiemmin. Eläimistä ei kuitenkaan ole tehty havaintoja sitten vuoden 2006, ja koska itäisessä Kongossa käynnissä oleva sissisota ei osoita hellittämisen merkkejä, Carwardine päättää hylätä suunnitelman kuvausretkestä liian vaarallisena. Pohjois-Keniassa Fry ja Carwardine seuraavat, kuinka zairenleveähuulisarvikuonojen pelastukseksi suunniteltu siirto- ja aitausoperaatio joudutaan sekin hylkäämään. He pääsevät kuitenkin näkemään lähietäisyydeltä zairenleveähuulisarvikuonon lähisukulaisen, etelänleveähuulisarvikuonon.


title: Ennen kuin ne häviävät

text: Huomio kääntyy tämän jälkeen kädellisiin. Fry ja Carwardine käyvät simpanssien hoivapaikassa sekä Ugandalaisessa aarniometsässä, jossa seurataan vuorigorillojen elämää. Kongon rajalla Carwadine toteaa ilokseen, että norsujen suojelutoimet kansallispuistossa ovat tehonneet: kanta on kasvanut muutamasta yksilöstä yli tuhanteen. Palattuaan Keniaan Carwardine ja Fry seuraavat, kuinka suippohuulisarvikuonoja pyydystetään nukutusnuolilla siirrettäväksi aidatulle suojelualueelle.


title: Ennen kuin ne häviävät

text: Kolmannen jakson tapahtumapaikkana on Madagaskar, jossa Carwardine ja Adams aikoinaan keksivät tehdä sarjan uhanalaisista lajeista. Tuolloin he näkivät ai-ain Nosy Mangabessa aivan leirinsä lähistöllä, joten Carwardine tuo Fryn aluksi samaan paikkaan. Eläintä ei kuitenkaan löydy, joten pari lähtee kiertämään Madagaskaria ja tutustumaan sen muihun ainutlaatuisiin eläimiin. Berentyn luonnonpuistossa he näkevät rusko- ja kissamakeja, ja lisäksi aivan vastikään löydetyn hiiren kokoisen makin.


title: Ennen kuin ne häviävät

text: Carwardine on järkyttynyt Madagaskarin sademetsien hävityksestä: köyhät ihmiset kaatavat metsää poltto- ja rakennuspuiksi, ja vain mihinkään kelpaamattomat apinanleipäpuut jätetään jäljelle. Myös ryöstöviljely ja monokulttuuri köyhdyttävät metsää. Ympäristönsuojelijat yrittävät pelastaa jäljellä olevat metsäkaistaleet ja niissä asuvat eläinlajit rakentamalla metsät yhdistäviä ekologisia käytäviä ja kannustamalla paikallisväestöä metsän suojeluun.


title: Ennen kuin ne häviävät

text: Carwardine ja Fry seuraavat perinteistä parannusrituaalia. Ai-ai on myös paikallisen uskomuksen uhri: mikäli kyläläinen näkee ai-ain, jota pidetään kuoleman symbolina, se tapetaan kylän suojelemiseksi. Antananarivon eläintarhassa juontajat pääsevät näkemään ai-ain, ja lumoutuvat sen karusta ulkonäöstä huolimatta. Lopulta he pääsevät näkemään myös luonnonvaraisen ai-ain Mananara Nordin kansallispuistossa.


title: Ennen kuin ne häviävät

text: Fry ja Carwardine matkustavat Malajien saaristoon etsimään harvinaisia kotoperäisiä lajeja. Snake Islandilla he näkevät myrkyllisen merikäärmeen, ja Fryta kaduttaa, että on pukenut jalkaansa avokärkisandaalit. Palau Selinganilla tehdään merikilpikonnien suojelua Fry ja Carwardine ovat mukana keräämässä maihin munimaan tulleen liemikilpikonnan munia, ja myöhemmin vapauttamassa vastakuoriutuneita poikasia mereen Etelämpänä pari sukeltelee Indonesian koralliriutoilla ja näkee aikuisia kilpikonnia sekä merihevosia Mabul Islandilla he löytävät kaupasta haineviä ja leukaluita, kuivattuja merihevosia ja merimakkaroita. Carwardinen mukaan aasialaisessa kulttuurissa tuotteilla on kysyntää, sillä niitä käytetään ruuan lisäksi perinteisessä kiinalaisessa lääkinnässä, ja sen seuraksena lajit ovat menossa sukupuuttoon.


title: Ennen kuin ne häviävät

text: Labuk Bayssä nähdään mangroveja ja nenäapinoita, joiden turvapaikkaa ympäröivät palmuöljyplantaasit. Fryn mielestä nenäapinoiden ääntely kuulostaa herrasmiesklubilta. Lopulta Fry ja Carwardine saapuvat Rinca-saarelle, jolla asuu komodonvaraaneja. Maailman suurin lisko on vaarallinen eläin: juontajat kohtaavat puistonvartijoita ja kyläläisiä joita eläin on purrut. Lisko on myös edellisvuonna tappanut lapsen. Liskot kuuluvat kuitenkin saarelaisten ympäristöön, ja niiden synnyttämä turismi tuo lisää tuloja. Fry ja Carwardine ovat mukana, kun paikallinen tutkija asentaa varaanille lähettimen. Suojelutöiden, paikallisväestön myönteisen suhtautumisen ja komodonvaraaninaaraiden partenogeneesin ansiosta Fry uskoo lajin selviytyvän myös jatkossa.


title: Ennen kuin ne häviävät

text: Toiseksiviimeinen jakso käynnistyy ilmakuvilla Uuden-Seelannin Etelä-Alpeilta, jotka olivat aiemmin kakapojen luontaista elinaluetta. Petoeläimet ja maorimetsästäjät ovat verottaneet lentokyvyttömien kakapojen kantaa niin, että jakson kuvauksen aikoihin niitä on jäljellä enää sata yksilöä. Pohjoissaarella Fry ja Carwardine kohtaavat Uuden-Seelannin muita harvinaisuuksia, kuten kiivejä ja wetoja. He käyvät myös tapaamassa ohjaaja Peter Jacksonia, joka tunnustaa pelkäävänsä kuollakseen wetoja. Don Merton vie Fryn and Carwardinen Chathamin saarelle, missä Mertonin uraauurtava suojelutyö on pelastanut chathaminsiepon sukupuutolta. Siepon pelastamiseen käytettyä menetelmää aiotaan soveltaa kakapojen pelastamiseen, ja Merton toivoo voivansa palauttaa kakapot Fiordlandissa sijaitsevaan laaksoon.


title: Ennen kuin ne häviävät

text: Invercargillista Fry ja Carwardine lentävät Codfishiin kakapojen suojelualueelle, jonne pääsy edellyttää karanteenin läpäisyä. Paikan päällä tutkijat ennakoivat kakapoille hyvää pesimäkautta, ja myöhemmin käy ilmi, että he osuivat oikeaan: pesintä on tuottanut kaikkiaan 34 munaa. Carwardine yrittää kuvata ihmisten kasvattamaa kesyä Sirocco-kakapoa, mutta Sirocco kiipeää Carwardinen niskaan ja yrittää paritella hänen kanssaan, Fryn suureksi huvitukseksi. Myöhemmin Carwardine saa harvinaisen tilaisuuden kuvata hautovaa kakaponaarasta pesällään. Fry puolestaan on syvästi vaikuttunut ihmisten ponnisteluista kakapon säilymiseksi.


title: Ennen kuin ne häviävät

text: Sarjan viimeisen jakson on alun alkujaan ollut tarkoitus kuvata kiinanjokidelfiiniä, mutta ohjelman kuvaamisen aikoihin on liian myöhäistä: kiinanjokidelfiini on julistettu sukupuuttoon kuolleeksi vuonna 2007, joten Carwardine ja Fry joutuvat tyytymään Carwardinen 20 vuotta aiemmin eläimestä saamiin valokuviin. Näin ollen Carwardine viekin Fryn Kalifornianlahdelle etsimään sinivalaita. Paikka on lukuisien valaslajien lisääntymisaluetta, ja siellä näkee varmasti ainakin harmaavalaita, jotka hakevat ihmisistä virikkeitä muutoin yksitoikkoiseen oleiluunsa lisääntymisalueella. Fry ja Carwardine pääsevätkin veneellään kosketusetäisyydelle valaista.


title: Ennen kuin ne häviävät

text: Carwardine vie Fryn sisämaahan katsomaan kalliomaalauksia, jotka esikolumbiaanisen kauden cochimí-sivilisaatio on jättänyt jälkeensä. Rannikolle palattuaan Carwardine ja Fry poikkeavat keräämään kalifornianmerileijonien jätöksiä tutkimustarkoituksiin. Eläinten ulosteen analysointi paljastaa, että tavallisesti sardiinia syövät kalifornianmerileijonat ovat siirtyneet syömään pohjalla eläviä kalalajeja, mikä voi olla oire ryöstökalastuksesta. Seuraavaksi juontajakaksikko liittyy paikallisen kauneuskuningatar-meribiologin seuraan valashaiden jäljityksessä.


title: Ennen kuin ne häviävät

text: Carwardine ja Fry etsivät useiden päivien ajan "Horizon"-aluksella sinivalaita. He kohtaavat ryhävalaita sekä ainoita ryöstökalastuksesta hyötyviä petoja, "Dosidicus gigas" -jättiläiskalmareita. Koska sinivalaita ei löydy, Carwardine pyytää apuun lentäjän, jonka pienkoneen ansiosta sinivalaat lopulta löytyvätkin.


title: Ennen kuin ne häviävät

text: Sarjan jatkoksi on tekeillä "Rhino Rescue" -niminen ohjelma, jossa seurataan neljän viimeisen zairenleveähuulisarvikuonon siirtoa Dvůr Královén eläintarhasta Tšekistä Ol Pejetan suojelualueelle Keniaan.


title: Kulapiiri

text: Kulapiiri on Uuden-Guinean itäpuolisilla Tyynenmeren koralli- ja tulivuorisaarilla toimiva seremoniallinen vaihtojärjestelmä, jossa henkilöltä toiselle siirretään seremoniallisia arvoesineitä. Kulapiirin tärkeimmän alueen muodostavat Trobriandsaaret, Woodlarksaari ja D'Entrecasteaux'nsaaret, mutta siihen kuuluu myös syrjäisempiä saaria. Kulapiirin rinnalla toimii laajempi vaihtoverkosto, jonka kautta kulkeutuu saarelta toiselle jokapäiväisiä tarvikkeita, kuten esimerkiksi kiviä, kotilonkuoria ja betelpähkinöitä.


title: Kulapiiri

text: Kulapiirin tarkkaa ikää ei tiedetä, mutta se on mahdollisesti jopa 500 vuotta vanha. Kulapiirin on arveltu syntyneen päivittäiskäyttöön tarvittujen tavaroiden vaihtotarpeesta, jonka rinnalle kehittyi sittemmin vaihtojärjestelmä arvoesineille, jotka olivat ystävyyden tai arvovallan symboleja. Koska sodankäynti eri ryhmien välillä oli aiemmin yleistä, kulapiiri tarjosi mahdollisuuden tarvikkeiden hankintaan muilta ryhmiltä vaikka näiden välillä olisikin vihamielisyyksiä. Kulapiiriä tutki ensimmäisenä puolalais-englantilainen antropologi Bronisław Malinowski vuosina 1915–1918.


title: Kulapiiri

text: Kulapiirissa henkilöiden kesken vaihdetaan kahdenlaisia arvoesineitä. Soulava- eli bagiesineet ovat pitkiä lävistetyistä ja hiotuista "Spondylus"-kotilon kuorista valmistettuja koruja. Mwaliesineet ovat keilakotiloista valmistettuja käsivarsirenkaita. Soulavaesineitä vaihdetaan kulapiirissä mwaliesineisiin ja päinvastoin. Soulavaesineet liikkuvat kulapiirissä myötä- ja mwaliesineet vastapäivään. Vaihtokaupassa saadut esineet luovutetaan edelleen jollekin toiselle ryhmälle. Kulapiirissä liikkuvia koruja ei koskaan pueta päälle, mutta ne ovat silti haltijalleen maineen ja arvoaseman symboleja. Joskus kulapiirissä kiertävä esine saattaa palata lähtöpaikkaansa vuosikymmenten kierron jälkeen. Kauan kiertäneet esineet ovat arvokkaampia kuin vähän aikaa kiertäneet. Lisäksi arvostettiin myös esineen laatua. Vaihtokauppaa keskenään tekevät henkilöt saattavat pysyä samoina koko elinikänsä.


title: Kulapiiri

text: Jos kulapiirin jäsenet eivät olleet samalla saarella, piti tehdä kulamatka. Kulamatkoihin käytetään erityisesti näille matkoille suunniteltuja koristeltuja kanootteja. Kanoottien rakentamiseen, vesillelaskuun ja niillä purjehtimiseen liittyy erilaisia riittejä. Ne myös suojellaan pahoja henkiä ja avomeren vaaroja vastaan erilaisilla seremonioilla ja loitsuilla, joilla on tarkoitus myös saada hyvää onnea kulavaihdossa. Kulakanootissa on tavallisesti tilaa 7–14 henkilölle. Perinteisesti kulamatka tehtiin paikallisen päällikön johdolla ja mukana oli miehiä yhdestä tai useammasta kylästä.


title: Mike Grier

text: Michael James Grier (s. 5. tammikuuta 1975 Detroit, Michigan, Yhdysvallat) on yhdysvaltalainen entinen jääkiekkoilija. Hän oli pelipaikaltaan laitahyökkääjä. Hän on ensimmäinen afroamerikkalainen NHL-pelaaja, joka on syntynyt ja koulutettu Yhdysvalloissa.


title: Mike Grier

text: St. Louis Blues varasi Grierin vuoden 219. pelaajana. Hän pelasi Saint Sebastianin koulussa, josta hän siirtyi Bostonin yliopistoon. Kaudella 1994–1995 hänet nimettiin Hockey Eastin tähdistöjoukkueeseen. Samana vuonna Edmonton Oilers sai Grierin ja Curtis Josephin NHL-oikeudet vaihdossa ensimmäisen kierroksen varauksiin.


title: Mike Grier

text: Yliopiston jälkeen Grier pääsi Oilersin jarruketjuun oikeaan laitaan. Hän teki 32 tehopistettä ja sai tehotilastoonsa lukeman +7. Grierin tehokkain kausi Edmontonissa oli 1998–1999, jolloin hän teki tehot 20+24=44. Edmontonin aikanaan Grier muistetaan parhaiten Chris Simoniin kohdistetuista kommenteista. Hän antoi halventavia kommentteja Simonin ojibway-perinnöstä, mihin Simonin väitetään vastanneen rasistisilla kommenteilla ja lyömällä Grieriä mailalla. Vaikka sanoja ei ikinä varmistettu, Simon sai tapahtuneesta kolmen ottelun pelikiellon. Hän pelasi seurassa yhteensä kuusi kautta.


title: Mike Grier

text: Lokakuussa 2002 Grier myytiin Washington Capitals vaihdossa varausoikeuksiin. Grier ja Simon olivat yhtäkkiä samassa joukkueessa, kunnes Simon myytiin jälkeenpäin kaudella 2002–2003. Grier pelasi Washingtonin-aikanaan jarrukentässä, ja maaliskuussa 2004 joukkue myi hänet kesken kauden 2003–2004 Buffalo Sabresiin vaihdossa tšekkiläiseen Jakub Klepišiin. Kaudella 2005–2006 Grier teki 23 tehopistettä. Kaudeksi 2006–2007 Grier siirtyi vapaana agenttina San Jose Sharksiin, missä hän teki 16 maalia. Seuraavilla kahdella kaudella hänen pistemääränsä laskivat kymmenellä.


title: Mike Grier

text: Elokuussa 2009 Grier palasi Buffalo Sabresiin. Kaudella 2008–2009 Grier pelasi vain 62 ottelua, joissa hän saalisti 23 pistettä. Sama tahti jatkui myös seuraavalla kaudella. Grierin parhaimpana puolena pidettiin San Josen ja Buffalon aikoina alivoimapelaamista. Hän oli joukkueiden parhaimpia alivoimapelaajia.


title: Mike Grier

text: Grierin viimeiseksi kaudeksi NHL:ssä jäi kausi 2010–2011. Hän ilmoitti pelaajauransa päättymisestä joulukuussa 2011. Grier pelasi 14 kautta kestäneellä NHL-urallaan yhteensä 1 060 runkosarjaottelua ja teki 383 tehopistettä, 162 maalia ja 221 syöttöpistettä. Pudotuspeleissä hän pelasi 101 ottelua ja teki 28 tehopistettä, 14 maalia ja yhtä monta syöttöpistettä.


title: Mike Grier

text: Grier edusti Yhdysvaltoja nuorten MM-kilpailuissa vuonna 1995. Hän edusti Yhdysvaltoja myös vuoden 2004 MM-kilpailuissa, joissa hän voitti pronssia ja teki kolme tehopistettä.


title: Manny Malhotra

text: Emmanuel Noveen ”Manny” Malhotra (s. 18. toukokuuta 1980 Mississauga, Ontario, Kanada) on kanadalainen ammattilaisuransa päättänyt jääkiekkoilija, joka toimii nykyään valmentajana. Malhotra oli niin sanottu kahden suunnan keskushyökkääjä ja erikoistunut aloituksiin ja alivoimaan. Malhotra pelasi NHL-liigassa 18 kautta ja edusti tänä aikana seitsemää eri seuraa.


title: Manny Malhotra

text: Malhotra aloitti jääkiekon kotikaupunkinsa joukkueessa Mississauga Reps. 15-vuotiaana Malhotra edusti Repsiä MTHL-junioriliigassa. Kaudeksi 1996–1997 Malhotra siirtyi Kanadan junioreiden pääsarjaan OHL-liigan Guelph Stormiin. Seuraavalla kaudella Storm voitti Memorial Cupin ja Malhotra palkittiin George Parsons Trophylla lopputurnauksen herrasmiespelaajana ja Bobby Smith Trophylla. Kauden päätteeksi New York Rangers varasi Malhotran ensimmäisellä kierroksella peräti seitsemäntenä pelaajana. 18-vuotias Malhotra siirtyi heti varauksen jälkeen Rangersin organisaatioon kaudeksi . Tulokaskaudellaan hän teki 73 ottelussa kahdeksan maalia ja syöttöä. Toisella kaudella Malhotran peli takkuili ja Rangers lähetti hänet ensin hetkeksi takaisin Guelph Stormiin, sitten AHL-liigaan farmijoukkue Hartford Wolf Packiin. Malhotra päätti kauden farmissa ja voitti Calder Cupin.


title: Manny Malhotra

text: Kaudella Malhotra pelasi Dallasissa 59 runkosarjaottelua. Hän teki niissä kolme maalia ja seitsemän syöttöä. Keväällä 2003 hän pelasi ensimmäistä kertaa NHL:n pudotuspeleissä. Hän pelasi niissä viisi ottelua ja teki yhden maalin. Jo yhdeksän runkosarjaottelun jälkeen kaudella Stars laittoi Malhotran vapaiden pelaajien listalle, josta Columbus Blue Jackets nappasi hänet. Malhotra pelasi kauden lopulla NHL-uransa siihen astisen tehokkaimman jakson, kun hän teki Blue Jacketsissa 56 ottelussa 25 pistettä. aikana 2004–2005 Malhotra pelasi ensin syksyllä kaksi kuukautta Slovenian jääkiekkoliigassa HDD Olimpija Ljubljanassa ja sitten keväällä 20 ottelua Ruotsin Elitserienin HV71:ssä.


title: Manny Malhotra

text: Kausi oli Malhotran osalta katkonainen. Selkä- ja olkapäävammat sallivat pelaamisen vain 58 ottelussa, joissa Malhotra teki silti uransa ensimmäistä kertaa yli 30 pistettä. Blue Jackets solmi Malhotran kanssa ennen kauden alkua kolmivuotisen jatkosopimuksen. Kyseinen kausi oli hänen ensimmäinen kautensa, jolloin hän pelasi kaikki 82 ottelua. Niissä hän teki yhdeksän maalia ja 16 syöttöä. Kaudella Malhotra pelasi 71 ottelua. Hän oli sivussa 11 ottelua polvivamman vuoksi. Malhotran viimeinen sopimuskausi oli Blue Jacketsin historian ensimmäinen kerta, kun seura pääsi pudostuspeleihin. Joukkue putosi kuitenkin jo ensimmäisellä kierroksella suoraan neljässä ottelussa Detroit Red Wingsiä vastaan. Malhotra teki runkosarjassa NHL-uransa piste-ennätykseksi 35 tehopistettä (11 maalia ja 24 syöttöä), mutta jäi pudotuspeleissä pisteittä. Kauden aikana hän oli viisi ottelua sivussa alavartalovamman takia. Blue Jackets ei uusinut Malhotran sopimusta, joten hänestä tuli rajoittamaton vapaa pelaaja. San Jose Sharks kutsui Malhotran harjoitusleirilleen ja solmi pian hänen kanssaan yksivuotisen sopimuksen. Malhotra pelasi runkosarjassa 73 ottelua ja teki 14 maalia, mikä oli hänen uransa uusi ennätys, sekä 19 syöttöä. San Jose ei kuitenkaan tarjonnut uutta sopimusta, ja Malhotrasta tuli jälleen vapaa pelaaja.


title: Manny Malhotra

text: Vancouver Canucks kiinnitti Malhotran joukkueeseensa kolmen vuoden sopimuksella heinäkuussa 2010. Kaudella hän onnistui kolmoskentän puolustavassa roolissa. Malhotran aloitusten voittoprosentti oli toiseksi paras NHL:ssä, ja hänet nimettiin kauden aikana NHL:n parhaaksi puolustavaksi keskushyökkääjäksi. Hyvin sujunut runkosarja päättyi 16. maaliskuuta 2011 saatuun vakavaan silmävammaan, kun ilman visiiriä pelannut Malhotra sai kiekon silmäänsä. Vamma uhkasi Malhotran uran jatkoakin, mutta hän palasi joukkueen riveihin Stanley Cup -finaaleihin, jotka Vancouver hävisi Boston Bruinsille voitoin 4–3.


title: Manny Malhotra

text: Kaudella Malhotra edelleen kuntoutti näköään, mutta pystyi pelaamaan runkosarjasta 78 ottelua. Hänen pelikykynsä olivat kuitenkin rajoittuneet huomattavasti näön takia, eikä hän enää kyennyt pelaamaan samalla tasolla puolustavana hyökkääjänä. Erinomaisen aloitustaitonsa vuoksi hänellä oli edelleen tärkeä rooli joukkueessa. Kauden päättyessä Malhotra oli ehdolla Bill Masterton Trophyyn.


title: Manny Malhotra

text: Malhotran näkö ei ollut edelleenkään parantunut viimeisen sopimuskauden alkaessa. Malhotra pelasi kauden ensimmäiset yhdeksän ottelua, minkä jälkeen Vancouverin general manager Mike Gillis laittoi hänet sairaslistalle loppukaudeksi. Malhotran näkö ei ollut parantunut ja Gillis näki Malhotran peluuttamisen vaarallisena. Lokakuun lopussa 2013 Malhotra teki yksivuotisen ja kaksisuuntaisen sopimuksen NHL-seura Carolina Hurricanesin kanssa. Aiemmin samassa kuussa hän oli pelannut koeajalla Hurricanesin AHL-farmijoukkueessa Charlotte Checkersissä. Malhotra pelasi Hurricanesissa 69 ottelua, joissa hän teki seitsemän maalia ja kuusi syöttöpistettä.


title: Manny Malhotra

text: Kaudeksi Malhotra teki sopimuksen Montreal Canadiensin kanssa. Malhotra teki 58 ottelussa yhden maalin ja neljä maalisyöttä. Canadiens ei uusinut sopimusta hänen kanssaan. Seuraavaksi kaudeksi Malhotra siirtyi try out -sopimuksella AHL-liigan Lake Erie Monstersiin, jossa hän vietti lopulta koko kauden. Syksyllä 2016 Malhotra ilmoitti lopettavansa pelaajauransa.


title: Manny Malhotra

text: Malhotra edusti Kanadan nuorten maajoukkuetta kahdessa arvoturnauksessa: 1998 ja 2000. Jälkimmäisessä turnauksessa Kanada voitti pronssia ja Malhotra toimi joukkueen kapteenina. Malhotra pystyi osallistumaan turnaukseen, kun hänen NHL-joukkueensa New York Rangers oli suostunut lainaamaan Malhotran Kanadan maajoukkueelle.


title: Manny Malhotra

text: Aikuisten arvoturnauksessa Malhotra pelasi ensimmäisen kerran MM-kisoissa 2002. Kanada jäi turnauksessa mitaleitta ja Malhotra pisteittä.


title: Manny Malhotra

text: Malhotra on hyvä kahden suunnan pelaaja ja erinomainen aloitusten voittaja.


title: Lotta ystäväni (elokuva)

text: Lotta ystäväni ("Charlotte's Web") on yhdysvaltalainen lastenelokuva vuodelta 2006. Elokuva perustuu kirjaan "Lotta ystäväni". Elokuvan on ohjannut Gary Winick. Elokuvan pääosissa ovat Dakota Fanning, Julia Roberts ja Steve Buscemi.


title: Propyleenikarbonaatti

text: Propyleenikarbonaatti (CHO) on syklinen propyleeniglykolin ja hiilihapon esteri. Yhdistettä käytetään teollisuudessa muun muassa polaarisena aproottisena liuottimena.


title: Propyleenikarbonaatti

text: Propyleenikarbonaattia voidaan valmistaa synteettisesti hiilidioksidista ja propyleenioksidista 150–200 °C lämmössä ja 50–80 baarin paineessa. Katalyyttinä reaktiossa käytetään tetraetyyliammoniumbromidia.


title: Propyleenikarbonaatti

text: Propyleenikarbonaattia käytetään liuottamaan synteettisiä kuituja, liuottimena väri- ja kosmetiikka-aineissa sekä orgaanisessa synteesissä. Yhdiste on niin polaarinen, että se kykenee liuottamaan myös epäorgaanisia ja orgaanisia ioniyhdisteitä, esimerkiksi monia fotohappoja. Lisäksi yhdistettä käytetään pehmentimenä muoveissa ja litiumparistoissa elektrolyyttien liuottimena.


title: Propyleenikarbonaatti

text: Propyleenikarbonaattiin liuotetuista alkalimetallisuoloista voidaan elektrolyysin avulla valmistaa metallimaisia alkuaineita, mikä ei onnistu vesiliuoksissa.


title: Blood Red Roses

text: Blood Red Roses on Uriah Heepin kappale vuodelta 1989. Se julkaistiin albumilla "Raging Silence". Singlen b-puolena toimi kappale ”Rough Justice”, joka löytyy myös albumilta "Raging Silence".


title: Azzedine Brahmi

text: Azzedine Brahmi (; s. 13. syyskuuta 1966 Sétif) on algerialainen entinen yleisurheilija, joka kilpaili estejuoksussa ja keskimatkojen juoksussa. Hän edusti seuratasolla MC Algeria. Brahmi voitti pronssia 3 000 metrin estejuoksusta Tokion MM-kisoissa 1991 ajallaan 8.15,54. Hän sai samalta matkalta uransa aikana myös kaksi kultamitalia Afrikan-mestaruuskilpailuista sekä yhden kultaisen ja yhden hopeisen mitalin Välimeren kilpailuista. Brahmi osallistui olympialaisiin kahdesti, vuosina 1988 ja 1992. Hän sijoittui 3 000 metrin estejuoksussa kolmanneksitoista Soulin kisoissa 1988, mutta oli kahdeksas Barcelonassa 1992.


title: Azzedine Brahmi

text: Brahmi voitti maansa mestaruuden yhteensä neljä kertaa, kolmesti 3 000 metrin estejuoksussa ja kerran 1 500 metrillä.


title: Varjostinkuusikasvit

text: Varjostinkuusikasvit (Sciadopityaceae) on havupuihin kuuluva paljassiemenisten kasvien heimo. Heimoon kuuluu vain yksi nykyisin elävä laji, varjostinkuusi ("Sciadopitys verticillata"), jota esiintyy luonnonvaraisena ainoastaan Japanissa. Heimo on kuitenkin ollut esihistoriallisina aikoina erityisesti liitukaudelta paleoseenille nykyistä selvästi laajemmalle levinnyt ja runsaslajisempi. Varjostinkuusikasveihin onkin luokiteltu useita vain fossiileista tunnettuja esihistoriallisia kasveja.


title: Varjostinkuusikasvit

text: Varjostinkuusikasvit ovat ainavihantia puuvartisia kasveja, yleensä puita. Puuaines eroaa lähisukuisten havupuuryhmien puusta pitkittäisen tylppysolukon puuttuessa täysin. Lehtien sijaan pääasiallisina yhteyttävinä eliminä toimivat lehtivihreälliset laakavarret. Ne muodostavat versoihin tyypillisesti muutaman kymmenen laakavarren valekiehkuroita. Varsinaiset lehdet ovat pieniä ja suomumaisia. Juurissa on sienijuuria, jotka ovat tyypiltään kasvisolujen soluseinät läpäiseviä sisäsienijuuria.


title: Varjostinkuusikasvit

text: Kukinnot ovat yksineuvoisia hedekäpyjä sekä emikäpyjä eli varsinaisia käpyjä. Ainakin nykyisin elävän lajin kasvit ovat yksikotisia, jolloin erilliset hedekävyt ja kävyt kehittyvät samaan puuyksilöön. Käpy koostuu kierteisesti asettuneista käpysuomuista, joista kukin itsessään koostuu osittain yhdiskasvuisista emilehdestä sekä tukilehdestä. Tämä kävyn rakenne muistuttaa läheisesti sypressikasvien käpyrakennetta, mutta poikkeaa muista havupuista. Vastasuuntaiset siemenaiheet muodostuvat käpysuomujen tyvelle. Siemenellä on kaksi lenninsiipeä.


title: Varjostinkuusikasvit

text: Varjostinkuusikasvit ovat havupuihin kuuluvia paljassiemenisiä kasveja. Geneettisten tutkimusten perusteella niiden lähimmät sukulaiset ovat sypressikasvien (Cupressaceae) ja marjakuusikasvien (Taxaceae) muodostama kladi. Vanhemmissa luokituksissa 1900-luvulla nykyiset varjostinkuusikasvit luokiteltiin tavallisesti suosypressikasvien heimoon (Taxodiaceae), jonka kasvit ovat sittemmin varjostinkuusia lukuun ottamatta siirretty genetiikan nojalla sypressikasvien heimoon.


title: Varjostinkuusikasvit

text: Heimon ainoa nykyisin elävä suku on varjostinkuuset ("Sciadopitys"). Tämän lisäksi heimoon on luokiteltu joitakin fossiilijäänteiden perusteella kuvattuja esihistoriallisia sukuja:Fossiilisten kasvien irtonaisina löydettyjä kasvinosia on perinteisesti jaoteltu erillisiin sukuihin. Siten esimerkiksi sukuun "Sciadopityophyllum" on luokiteltu ainoastaan laakavarsia ja sukuun "Sciadopitostrobus" ainoastaan käpyjä.


title: Varjostinkuusikasvit

text: Varjostinkuusikasvit ovat monivuotisia puuvartisia kasveja, jotka voivat elää satoja vuosia vanhoiksi. Vanhin tunnettu elävä varjostinkuusiyksilö on ollut pitkälti yli 700 vuotta vanha. Suvullisen lisääntymisen kiertoon kuuluu kaikkien siemenkasvien tavoin pölytys, joka tapahtuu tuulen avulla kuten muillakin havupuilla. Varjostinkuusikasveilla siitepölyhiukkasessa ei ole ilmaonteloita, toisin kuin monilla muilla havupuilla. Siemenet ovat siivellisiä ja tuulilevintäisiä.


title: Varjostinkuusikasvit

text: Heimon edustajia tunnetaan liitukaudelta nykypäivään. Suuresti nykyistä varjostinkuusta muistuttavien puiden jäänteitä on löydetty myöhäisliitukautisista kerrostumista Keski-Euroopasta ja Japanista. Lisäksi Siperiasta sekä arktisilta alueilta Grönlannista, Huippuvuorilta ja Kanadan pohjoisosista tunnetaan varhaisliitukautinen kasvisuku "Oswaldheeria", jota pidetään toisinaan lehtien tai laakavarsien muodon perusteella varjostinkuusikasveihin kuuluvana, vaikka kasvissa onkin useita rakenteellisia eroavuuksia. Heimon levinneisyysalue on pienentynyt liitukauden jälkeen, ja heimon ainoa nykyisin elävä laji kasvaa luonnossa ainoastaan Japanissa.


title: Varjostinkuusikasvit

text: Itämeren meripihka on muodostunut kemiallisen koostumuksen analyysin perusteella juuri varjostinkuusikasvien heimon puiden pihkasta eoseenin Euroopassa. Infrapunaspektroskopia-analyysissä verrattiin meripihkaa nykyisin elävien havupuuryhmien pihkaan, ja varjostinkuusen pihka oli selvästi koostumukseltaan Itämeren meripihkaa lähinnä.


title: Wikimania

text: Wikimania on vuosittainen kansainvälinen konferenssi Wikimedia Foundationin erilaisten wikiprojektien käyttäjille. Esitykset tarjoavat sosiaalisia ja teknisiä näkökulmia esimerkiksi Wikimedia-säätiön projekteihin, muihin wikeihin ja avoimen lähdekoodin ohjelmistoihin. Tapahtuma pyritään järjestämään eri puolilla maailmaa ja aktiiviset käyttäjät voivat hakea Wikimedia-säätiöltä stipendiä matkustuskulujen kattamiseen.


title: Matthew Lombardi

text: Matthew Lombardi (s. 18. maaliskuuta 1982 Montreal, Quebec, Kanada) on kanadalainen jääkiekkoilija, joka pelasi urallaan Pohjois-Amerikassa ja Sveitsissä. NHL:ssä hän edusti Calgary Flamesia, Phoenix Coyotesia, Nashville Predatorsia, Toronto Maple Leafsia ja Anaheim Ducksia. Uransa kolme viimeistä kautta hän pelasi Sveitsin pääsarjan Genève-Servettessä.


title: Matthew Lombardi

text: Lombardi edusti Kanadaa kahdesti maailmanmestaruuskilpailuissa. Vuonna 2007 hän oli voittamassa maailmanmestaruutta.


title: Matthew Lombardi

text: Lombardi pelasi juniorina LaPresquilessa ennen siirtymistä QMJHL-seura Victoriaville Tigres neljä vuotta myöhemmin. Edmonton Oilers valitsi Lombardin vuoden . Osapuolet eivät päässeet määräaikaan mennessä sopimukseen, ja Calgary Flames varasi Lombardin uudestaan 90. pelaajana vuonna .


title: Matthew Lombardi

text: Lombardi debytoi NHL:ssä kaudella 2003–2004, jolloin hän pelasi runkosarjassa 79 ottelua ja teki 29 tehopistettä. Pudotuspeleissä hän loukkaantui ottelusarjassa Detroit Red Wingsiä vastaan ja oli sivussa lukuisia kuukausia. Työsulkukauden 2004–2005 Lombardi pelasi Flamesin farmiseurassa Lowell Lock Monstersissa. Kaudeksi 2005–2006 hän palasi NHL:ään ja Calgaryyn.


title: Matthew Lombardi

text: Kaudella 2006–2007 Lombardi teki piste-ennätyksensä NHL:ssä, tehot 20+26=46. Seuraavalla kaudella hän ei aivan vastannut odotuksiin. Kesken kauden 2008–2009 Lombardi, Brandon Prust ja ensimmäisen kierroksen varaus kaupattiin Phoenix Coyotesiin vaihdossa Olli Jokiseen. Kaudella 2009–2010 Lombardi teki henkilökohtaisen piste-ennätyksensä NHL:ssä, 19+34=53 79 ottelussa. Pudotuspeleissä hän teki kuusi tehopistettä.


title: Matthew Lombardi

text: Heinäkuussa 2010 Lombardi teki kolmen vuoden sopimuksen Nashville Predatorsin kanssa. Hän pystyi pelaamaan kaudella 2010–2011 vain kaksi ottelua saatuaan aivotärähdyksen kautta edeltävässä harjoitusottelussa. Heinäkuussa 2011 hän siirtyi Toronto Maple Leafsiin pelaajakaupassa, jossa Maple Leafs sai hänen lisäkseen puolustaja Cody Fransonin, ja jossa Predatorsiin siirtyivät puolustaja Brett Lebda ja hyökkääjä Robert Slaney.


title: Matthew Lombardi

text: Tammikuussa 2013 Lombardi siirtyi Toronto Maple Leafsista Phoenix Coyotesiin. Huhtikuussa 2013 Lombardi kaupattiin Anaheim Ducksiin vaihdossa Brandon McMillaniin.


title: Matthew Lombardi

text: Lombardi pelasi kauden 2013–2014 Sveitsin pääsarjan Genève-Servettessä. Hän teki 46 runkosarjaottelussa 50 pistettä ja voitti sarjan pistepörssin. 30 syöttöpisteellään oli myös sarjan syöttötilaston ykkönen. Pudotuspeleissä Lombardille merkittiin 9 pistettä 12 ottelussa. Hän oli pudotuspelien pistetilaston seitsemäs.


title: Matthew Lombardi

text: Lombardi pyrki kesällä 2014 palaamaan NHL:ään, ja hän teki kahden vuoden sopimuksen New York Rangersin kanssa. Lombardin harjoitusleiri meni heikosti, eikä hän mahtunut Rangersin kauden avauskokoonpanoon. Hän kuitenkin kieltäytyi menemästä farmiseura Hartford Wolfpackiin ja suostui yhteisymmärryksessä purkamaan NHL-sopimuksensa.


title: Matthew Lombardi

text: Rangersista Lombardi palasi Sveitsin päsarjan Genève-Servetteen, jonka kanssa teki lokakuussa 2014 kahden vuoden sopimuksen. Lombardi pelasi yhteensä kolme kautta Genèneve-Servettessä ja pelasi niiden aikana 99 runkosarja- ja 24 pudotuspeliottelua. Hän ilmoitti vuoden 2016 lopulla lopettavansa uransa, jotta voisi olla lähempänä perhettänsä.


title: Matthew Lombardi

text: Lombardi on edustanut Kanadaa kaksissa MM-kilpailuissa. Vuoden 2007 kisoissa hän teki yhdeksässä ottelussa tehot 6+6=12 ja voitti kultaa. Vuoden 2009 kisoissa hän voitti hopeaa.


title: Karoline Nemetz

text: Karoline Nemetz (28. kesäkuuta 1958) on ruotsalainen entinen yleisurheilija, joka kilpaili keski- ja pitkien matkojen juoksuissa. Hän voitti hopeaa 3 000 metrin juoksusta vuoden 1980 epävirallisissa MM-kilpailuissa. Nemetz voitti urallaan yhteensä 18 maansa mestaruutta ja osallistui kuuteentoista kilpailuun Suomi–Ruotsi -maaotteluissa. Hän lopetti urheilu-uransa 24-vuotiaana vuonna 1982.


title: Lissie

text: Elisabeth Maurus (s. 1982 Rock Island, Illinois), paremmin tunnettu taiteilijanimellä Lissie, on yhdysvaltalainen folk rock -laulaja. Hänen debyyttialbuminsa, "Catching a Tiger", julkaistiin kesäkuussa 2010.


title: Lissie

text: Vuonna 2008 Lenny Kravitz näki Lissien MySpace-sivun ja kutsui hänet esiintymään "Love Revolution Tour" -kiertueelleen. Myöhemmin samana vuonna Lissien ja DJ Morgan Pagen yhteistyössä tekemä kappale ”The Longest Road” sijoittui neljänneksi Billboardin Hot Dance Club Songs -listalla. Deadmau5:n remix kappaleesta oli Grammy-ehdokkaana kategoriassa ”Best Remixed Recording, Non-Classical”.


title: Lissie

text: Lissie teki levytyssopimuksen Columbia Recordsin kanssa, ja hänen debyyttialbuminsa "Catching a Tiger" julkaistiin 21. kesäkuuta 2010. Toinen albumi, "Back to Forever", julkaistiin 11. lokakuuta 2013.


title: Sorbus pseudofennica

text: Sorbus pseudofennica on pihlajien sukuun kuuluva uhanalainen puulaji. Se on ilmeisesti risteymäsyntyinen laji, jonka kantalajeista toinen on kotipihlaja ("Sorbus aucuparia") ja toinen "Sorbus arranensis". "S. pseudofennica" kasvaa vain Skotlannissa Arranin saarella, missä se on endeeminen. Saarella kasvaa myös kaksi muuta kotoperäistä pihlajalajia. Lajinimi "pseudofennica" tarkoittaa ”valesuomalaista”.


title: Świna

text: Świna () on noin 16 kilometriä pitkä joki Puolassa. Se virtaa Oderinhaffista Itämereen Usedomin ja Wolinin saarten välissä. Świna on yksi Oderin kolmesta suuhaarasta Dzwinan ja Peenestromin ohella. Joki kuului ennen toista maailmansotaa Saksaan, ja se liitettiin vuonna 1945 Puolaan.


title: North Downs

text: North Downs on kukkulajono Englannin kaakkoisosassa. Se on vajaat 200 kilometriä pitkä ja ulottuu Farnhamista Doveriin. Alueen poikki kulkee 246 km pitkä vaellusreitti. Reitti avattiin vuonna 1978.


title: North Downs

text: North Downsin maisemia arvostetaan dramaattisten kalkkikivijyrkänteiden ja suojaisien laaksojen takia. Kukkuloilla kasvaa pyökkiä, marjakuusta ja puksipuuta. Metsien lomassa on luonnontilaista nummea ja ruohikkoalueita. Kalkkipitoisella mailla kasvavilla niityillä elää harvinaisia hyönteislajeja ja harvinainen kämmekkälaji.


title: Kuulonsuojaimet

text: Kuulonsuojaimet eli kuulosuojaimet suojaavat kuuloa melulta. Niitä käytetään esimerkiksi rakennustyömailla, armeijassa, lentokentillä, ampumisessa tai tehtailla kun halutaan suojautua voimakkaalta melulta sen häiritsevyyden vuoksi tai pyrittäessä estämään kuulovaurio. Suojaimien kanssa saatetaan käyttää myös korvatulppia.


title: Kuulonsuojaimet

text: Kuulosuojaimissa voi olla sisäänrakennettuna radio tai bluetooth-yhteys.


title: Kuulonsuojaimet

text: "Passiiviset" kuulosuojaimet vaimentavat kaikkia ääniä. "Aktiivisiksi" kutsutut suojaimet pystyvät suodattamaan pois tietynlaisia ääniä ja jättämään toisenlaisia ääniä suojainten käyttäjän kuultavaksi: tällöin käyttäjä vaikkapa kuulee puheen, muttei melua. Laitteissa on usein ulkopuolella mikrofoni, joka nauhoittaa ulkopuolista ääntä. Nauhoitteesta suodatetaan esimerkiksi tietyntaajuiset äänet pois kuulokkeen elektroniikan suorittamien algoritmien avulla. Suodattu nauhoite toistetaan lähes välittömästi kuulokkeiden käyttäjän korvaan kuulokkeiden sisällä olevasta kaiuttimesta.


title: Kuulonsuojaimet

text: Muun muassa Euroopan unionin maissa käytetty SNR-arvo (eng. "Single Number Rating") kertoo desibeleinä kuinka paljon korvatulppa tai kuulosuojain vaimentaa ääntä. SNR vähennetään äänen todellisesta C-painotetusta voimakkuudesta desibeleinä (dBC), jolloin saadaan suojia oikein käyttävän A-painotettu äänialtistus (dBA). Painotuksesta kerrotaan alempana tarkemmin. Britannian "Health and Safety Executive" -järjestö (HSE) suosittelee lisäämään 4 dB lopulliseen arvoon tosimaailman tilannetta paremmin kuvaavan arvon saamiseksi, koska useimmat eivät käytä suojia täysin oikein. Eli


title: Kuulonsuojaimet

text: Jos melu on 100 dBC ja henkilöllä on SNR 28 dB -suojat, on henkilön äänialtistus suojaimia täysin oikein käytettäessä


title: Kuulonsuojaimet

text: Tähän voidaan lisätä HSE:n suosittelema 4 dB, jolloin altistus on 76 dBA. Suojaus riittää, sillä vasta noin yli 85 dB jatkuva melu voi aiheuttaa kuulovaurion. Tarpeettoman suuri suojaus voi estää kommunikoinnin, jolloin esimerkiksi työpaikalla suojien käyttäjä ei kuule jonkun varoitushuutoa häntä uhkaavasta vaarasta.


title: Kuulonsuojaimet

text: Myös SNR-arvoa todellisuutta paremmin vastaavaa HML-arvoa käytetään EU:ssa. Tällöin suojaimelle on annettu H (high), M (medium) ja L (low) arvot. Kuultu ääni lasketaan HML-kaavalla, joka on SNR-kaavaa hieman monimutkaisempi.


title: Kuulonsuojaimet

text: C- ja A-painotukset ovat äänimittauksen standardeja. Vaikka desibelit sellaisenaan kertovat äänen todellisen voimakkuuden (ilmanpaineen), eivät ne kerro sitä, miltä ääni "kuulostaa". Ihminen kuulee äänten ollessa hiljaisia parhaiten keskitaajuiset äänet: hyvin korkeat ja matalat äänet "kuulostavat" hiljaisemmilta kuin ne "ovat". A-painotusta käytetään äänten ollessa hiljaisia, jolloin eri tajuuksisille äänille saadaan suunnilleen sama desibeliarvo näiden kuulostaessa samalta. Äänten ollessa kovia (yli 100 dB), ihmisen kuulokäyrä "litistyy" ja korkeat, keskikorkeat ja matalat äänet kuulostavat lähes yhtä voimakkailta. Tässä tilanteessa käytetään C-painotusta.


title: Teixeira Vitienes

text: Teixeira Vitienes on seuraavien henkilöiden sukunimi:


title: Steffy Forrester

text: Stephanie "Steffy" Forrester on kuvitteellinen hahmo TV-sarjasta "Kauniit ja rohkeat". Hahmoa näyttelee nykyään Jacqueline MacInnes Wood.


title: Steffy Forrester

text:
Steffyn isä on Ridge Forrester, jota näyttelee Thorsten Kaye, ja äiti Taylor Forrester (Hunter Tylo). Stephaniella oli myös sisko Phoebe
(MacKenzie Mauzy), joka kuoli auto-onnettomuudessa sekä veli nimeltä Thomas Forrester (Drew Tyler Bell, myöhemmin Adam Gregory), nykyään roolissa nähdään (Pierson Fodé). Steffy sai nimensä isänsä äidin, Stephanie Forresterin (Susan Flannery) mukaan.


title: Ignaz Schiffermüller

text: Ignaz Schiffermüller (1727-1808) oli itävaltalainen luonnontieteilijä, joka tutki etenkin perhosia. Yhdessä Michael Denisin kanssa hän julkaisi luettelon Wienin alueen perhoslajeista. Schiffermüllerin ja Denisin kokoelma oli esillä Hofburgissa, missä se paloi vuoden 1848 vallankumouksen aikana. Osia Schiffermüllerin kokoelmista on esillä Wienin luonnonhistoriallisessa museossa.


title: Ignaz Schiffermüller

text: Perhosten värin määrittelyn vaikeus johdatti Schiffermüllerin tutkimaan myös värejä. Teos "Versuch eines farbensystems" esittelee Louis-Bertrand Castelin väriympyrän käytännön sovellusten lisäksi tietoja värjäämisestä.


title: Herbert Lawford

text: Herbert Lawford (s. 15. toukokuuta 1851 – 20. huhtikuuta 1925) oli brittiläinen tennispelaaja, joka voitti Wimbledonin tennisturnauksen vuonna 1887.


title: Herbert Lawford

text: Hän voitti Oxfordin yliopiston nelinpelimestaruuden vuonna 1879. Wimbledonin kaksinpelin hän hävisi viisi kertaa.


title: Herbert Lawford

text: Hänet valittiin International Tennis Hall of Fameen vuonna 2006.


title: Sian vesikulaaritauti

text: Sian vesikulaaritauti (lyh. SVD) on sioilla esiintyvä helposti leviävä virustauti, jonka aiheuttaja on enteroviruksiin kuuluva sian vesikulaaritautivirus . Tautia esiintyy hajanaisesti Euroopassa ja Aasiassa, mutta toistaiseksi sitä ei ole tavattu Suomessa . Sikojen vesikulaaritauti on tärkeä erotusdiagnoosi suu- ja sorkkataudille, sillä kyseisten tautien oireita ei voi erottaa toisistaan ilman tarkempia laboratoriokokeita.


title: Sian vesikulaaritauti

text: Oireiden vakavuus riippuu tartunnanlähteestä, infektion aiheuttajaviruksen lajista ja sikojen elinympäristöstä . Yleensä tartunnat ovat oireettomia, mutta usein tartunnan saaneilla eläimillä on lievää kuumetta. Kuumeilua seuraa rakkuloiden muodostuminen sorkkiin, etenkin ruununrajan alueelle. Harvinaisempi oire on rakkuloiden esiintyminen myös pään alueella huulissa, kärsässä ja kielessä. Rakkulat saattavat aiheuttaa kipua jaloissa ja suussa, minkä vuoksi oireiksi voivat ilmestyä myös liikkumishaluttomuus, ontuminen ja syömättömyys.


title: Halitoosi

text: Halitoosi eli pahanhajuinen hengitys tarkoittaa epämiellyttävää hajua suussa tai nenässä.


title: Halitoosi

text: Pitkäaikaisen tai toistuvan pahanhajuisen hengityksen lähteenä voivat olla ruoantähteet suussa, tulehdusprosessien eritteet ja hajoamistuotteet, kuivuva sylki ja lima tai keuhkojen kautta erittyvät haihtuvat yhdisteet. Selvästi yleisin syy on puutteellinen suuhygienia, jonka seurauksena suun bakteeritoiminta tuottaa pahanhajuisia rikkiyhdisteitä. Kyseessä voivat olla hampaiden, hammasvälien, kielen tai proteesien huono puhdistus, tai tulehdukset kuten hammasmätä ja ientulehdus. Myös nielurisojen rosoihin kerääntyvä massa tai kielen takapinnalle kertyvä kate voivat tarjota hajua aiheuttaville bakteereille kasvualustan.


title: Halitoosi

text: Henkilö voi itse tottua omaan pahaan hajuunsa niin, että sen aistivat vain muut henkilöt.


title: Halitoosi

text: Pahanhajuista hengitystä voi hoitaa puhdistamalla hampaat ja hammasvälit, ikenet, proteesit ja kielen; välttämällä pahaa hajua aiheuttavien aineiden ja liiallisen proteiinin syömistä; ja torjumalla suun kuivumista esimerkiksi pastilleja tai purukumia nauttimalla. Kun muu ei auta, voi hakeutua lääkärin tutkimukseen, jossa selvitetään mahdolliset sairaudet sekä keuhkoputkiin ja ruokatorveen liittyvät ongelmat.


title: Nanna (sarjakuva)

text: Nanna on Tuuli Hypénin (s. 1983) luoma sarjakuvahahmo ja strippisarjakuva, joka ilmestyy arkisin kahdeksassa suomalaisessa kaupunkilehdessä.


title: Nanna (sarjakuva)

text: Nanna syntyi Sarjis 2009 -kilpailuun, jossa se sai kunniamaininnan. Tämän jälkeen sarjaa julkaistiin "Ilta-Sanomissa" kuukauden kotimaisena sekä "Turun Sanomissa". Ensimmäinen Arktisen banaanin kustantama "Nanna"-albumi ilmestyi 2010 ja toinen 2011. Vuonna 2011 Hypénin sarjakuva oli Sarjakuva-Finlandia-ehdokkaana. Vuonna 2012 strippiä julkaisivat arkisin "Helsingin Uutiset", "Vantaan Sanomat", "Länsiväylä", "Turkulainen", "Tamperelainen", "Seinäjoen Sanomat", "Lappeenrantalainen" ja "Imatralainen". Sunnuntaisarja ilmestyi "Helsingin Sanomissa" vuonna 2012. Kolmas Nanna-albumi ilmestyi vuonna 2012.


title: Royal Rumble (2009)

text: Royal Rumble (2009) oli 22. vuosittainen Royal Rumble showpaini pay-per-view (PPV) tapahtuma, minkä tuotti World Wrestling Entertainment (WWE). Se järjestettiin 25. tammikuuta, 2009 Joe Louis Arenalla Detroitissa, Michiganissa ja tapahtumassa esiintyi painijoita kolmesta WWE:n brändistä: RAW'sta, SmackDownista ja ECW'stä. Tapahtumassa käytiin viisi ottelua, mistä päätapahtumana nähtiin vuosittainen Royal Rumble ottelu, minkä voittaja on 1993 vuodesta asti ansainut maailman mestaruusottelun WrestleManiassa.


title: Royal Rumble (2009)

text: "Pääfeudi" RAW brändistä oli John Cenan ja John "Bradshaw" Layfieldin (JBL) välillä World Heavyweight -mestaruudesta. 29. joulukuuta, 2008, JBL ansaitsi mestaruusottelun Cenaa vastaan Royal Rumbleen voittamalla Fatal 4-Way Elimination ottelu, mihin osallistui myös Randy Orton, Chris Jericho ja JBL:n "avustaja" Shawn Michaels.


title: Royal Rumble (2009)

text: Pääfeudi SmackDown brändistä oli Jeff Hardyn ja Edgen välillä WWE -mestaruudesta. WWE:n edellisessä pay-per-viewissä Armageddonissa, Hardy voitti Triple Threat ottelussa WWE -mestaruuden, mihin osallistui myös mestari, Edge ja Triple H. 2. tammikuuta, 2009 SmackDownissa, general manager, Vickie Guerrero ilmoitti, että Edge tulisi kohtaamaan Hardyn uusintaottelussa.


title: Royal Rumble (2009)

text: ECW brändin pääfeudi oli Jack Swaggerin ja Matt Hardyn välillä ECW -mestaruudesta. 13. tammikuuta, ECW on Syfy:ssä, Swagger voitti Hardyn ja voitti ECW -mestaruuden. 16. tammikuuta, Friday Night SmackDownissa ilmoitettiin, että Swagger kohtaisi Hardyn uusintaottelussa ECW -mestaruus panttina.


title: Royal Rumble (2009)

text:
Punainen ██ "Raw" tarkoittaa Raw'n supertähteä, sininen ██ "SD" tarkoittaa SmackDown supertähteä, purppura ██ "ECW" tarkoittaa ECW'n supertähteä, ja kultainen ██ tarkoittaa erityis osallistujaa.
^ Randy Orton oli jo eliminoinut Big Show'n kun hän eliminoi The Undertakerin.


title: SMC Lähiörotat

text: SMC Lähiörotat on helsinkiläinen rap-yhtye, johon kuuluvat Juno, Avionin Prinssi, Erä-Koira ja Thono Slowknow. Tuotannosta vastaa K.V.N & Lobo. Yhtyeen nimessä oleva SMC tulee 1990-luvun skeittiporukan nimestä "Skate Maniacs Crew". Yhtyeen debyyttialbumi "Raffii Suomi-flättii" julkaistiin 15. kesäkuuta 2011 Full House Recordsin kautta. Albumi nousi avausviikollaan Suomen viralliselle albumilistalle sijalle kaksi.


title: SMC Lähiörotat

text: Yhtye tuli tunnetuksi "Skatemaniacs"-elokuvaa varten tehdyssä ”SMC Hoodrats” -videossa, joka lisättiin YouTubeen joulukuussa 2009. Videolla räpätään omista kotikulmista ja menneistä ajoista. Videon on ohjannut Pablo Films ja siinä käytetään taustana alun perin Mobb Deep -yhtyeen "Shook Ones Part II" -kappaleen instrumentaaliversiota, jonka päälle yhtye on äänittänyt uudet suomenkieliset rap-osuutensa. Video keräsi hetkessä satoja tuhansia katsojia ja on sittemmin ylittänyt reilusti yli viiden miljoonan katsojan rajan. Varsinkin videon loppupuolella räppäävästä Erä-Koirasta muodostui todellinen internet-ilmiö lausahduksella ”Iha vitun jepa”. Kappale on mukana SMC Lähiörottien albumilla "Raffii Suomi-flättii" nimellä ”Northside nagetti”. Kappaleelle on tehty albumia varten uusi biitti, joka mukailee alkuperäistä "Shook Ones Part II" -kappaleen biittiä.


title: SMC Lähiörotat

text: Toinen SMC video, "Lähiörotat skujaa", lisättiin YouTubeen lokakuussa 2010. Neljän ensimmäisen päivän aikana video keräsi 100 000 katselua päivässä, kahdessa viikossa videota oli katsottu miljoona kertaa. Kappaleen aiheet jatkavat samoilla linjoilla kuin edellinenkin kappale. Videosta vastaa jälleen Pablo Films ja biitistä suomalainen tuottajakaksikko K.V.N & Lobo. Kappaleella vierailee myös rap-artisti Notkea Rotta.


title: SMC Lähiörotat

text: Lähiörottien kolmas kappale "Yks risti kaks" julkaistiin videon kera 20. huhtikuuta 2011. Videosta vastaa Pablo Films. Videon lopussa paljastetaan, että SMC Lähiörottien levy, "Raffii Suomi-flättii", ilmestyi 15. kesäkuuta 2011. Video sai myös kunniamaininnan Oulun musiikkivideofestivaaleilla 2011. Kappaleen albumiversiolla vierailee rap-artisti Raimo, mutta hän ei ole mukana musiikkivideoversiolla


title: SMC Lähiörotat

text: Neljäs musiikkivideo "Raffii Suomi-flättii" julkaistiin 16. kesäkuuta 2011. Kappaleella vierailevat Asa, HenryWho? ja Ameeba. Musiikkivideo sisältää pääasiassa rullalautailua Helsingissä.


title: SMC Lähiörotat

text: Albumin viides musiikkivideo julkaistiin kappaleesta ”Lahden sininen”. Se julkaistiin 25. syyskuuta 2011. Kappaleella vierailevat El Maestro ja Raikka ja musiikkivideo on kuvattu Lahdessa.


title: SMC Lähiörotat

text: SMC Lähiörotat oli Emma-gaalassa 2011 ehdolla kolmessa kategoriassa, "Vuoden tulokas", "Vuoden Hiphop- / Elektroninen- / Reggae-albumi" ("Raffii Suomi-flättii") ja "Yleisöäänestys: Vuoden musiikkivideo" ("Yks risti kaks").


title: SMC Lähiörotat

text: Marraskuussa 2012 julkaistiin SMC Lähiörottien uusi musiikkivideo kappaleesta "Vastavirta". Kappaleella vierailevat Naispyy & Jinks. Toukokuussa 2013 julkaistiin SMC Lähiörotat/Notkea Rotta - split 10"+CD.


title: SMC Lähiörotat

text: SMC Lähiörotat ja Notkea Rotta julkaisivat yhteis-EP:n 21. helmikuuta 2014. EP julkaistiin 666 kappaleen painoksena kymppituumaisena vinyylinä. Full House Recordsin kautta julkaistun EP:n ensimmäinen musiikkivideo "Rottaradio" julkaistiin marraskuussa 2013.


title: SMC Lähiörotat

text: Huhtikuussa 2015 yhtye julkaisi uuden albumin nimeltään ”Ja niin se menee”, jolta julkaistiin singlet ”Lotioonit pannassa”, ”Bitumin katku”, ”Ja niin se menee” sekä aikaisemmin julkaistu ”Vastavirta”. Uudella albumilla vierailevat muiden muassa Davo ja Lataaja Wormisto Jätkäjätkät-yhtyeestä.


title: Ernest Renshaw

text: Ernest Renshaw (s. 3. tammikuuta 1861 Leamington Spa – 2. syyskuuta 1899 Waltham St. Lawrence) oli englantilainen tennispelaaja, joka voitti Wimbledonin tennisturnauksen vuonna 1888.


title: Ernest Renshaw

text: Wimbledonin kaksinpelin häviävänä osapuolena hän oli neljä kertaa. Yhdessä kaksoisveljensä, William Renshawin kanssa hän voitti Oxfordin yliopiston nelinpelimestaruuden vuosina 1880 ja 1881 sekä Wimbledonin nelinpelimestaruuden viisi kertaa vuosina 1884–1886, 1888 ja 1889.


title: Ernest Renshaw

text: Hänet valittiin International Tennis Hall of Fameen vuonna 1983.


title: Kansallinen ylösnousemuksen puolue

text: Kansallinen ylösnousemuksen puolue (, käännetään myös: "Nousevan kansan puolue") on Liettuassa toimiva keskusta-oikeistolainen puolue. Vuoden 2008 parlamenttivaaleissa puolue sai 16 paikkaa Seimasiin. Puolue on yksi Andrius Kubiliusin johtaman nykyisen hallituksen hallituspuolueesta.


title: Kansallinen ylösnousemuksen puolue

text: Puolueen puheenjohtajana toimii Arūnas Valinskas.


title: Nevanlahti

text: Nevanlahti () on Pietarin edustalla sijaitseva lahti. Se on Suomenlahden itäisin osa ja kattaa Retusaaresta itään sijaitsevan vesialueen. Pietarin tulvapato erottaa lahden muusta Suomenlahdesta tulvien ehkäisemiseksi. Lahden pinta-ala on noin 329 km².


title: Nevanlahti

text: Nevanlahden keskisyvyys on noin kolme metriä. Laivaliikennettä varten on ruopattu väyliä, joista syvin (11 m) johtaa Retusaarelta Ison Nevan suulle. Morskoi vokzal -matkustajalaivaterminaali sijaitsee Nevanlahden rannalla Vasilinsaarella.


title: Parafimoosi

text: Parafimoosi eli espanjalainen kaulus on harvinainen tila, jossa ahdas esinahka jää jumiin terskan taakse eikä sitä saada takaisin. Puristus aiheuttaa tällöin terskan turpoamisen. Jos tila jatkuu useita tunteja, siittimen pään verenkierto voi häiriytyä ja voi syntyä iskemia, joka hoitamattomana voi johtaa kuolioon. Tämän vuoksi tila vaatii välitöntä hoitoa.


title: Kuriton sukupolvi (näytelmä)

text: Kuriton sukupolvi on Mika Waltarin kirjoittama komedianäytelmä vuodelta 1936. Se kertoo väärinymmärretystä ja outona pidetystä professorista, jota hänen perheensä pitää pilkkanaan. Professori ryhdistäytyy kuitenkin yllättäen, kun hänen työnsä valmistuu ja hän nousee maailmanmaineeseen. "Kuritonta sukupolvea" on pidetty Waltarin ensimmäisenä menestysnäytelmänä, ja sitä esitettiin paljon teattereissa vuosina 1936–1938 ja uudestaan 1953–1955. Sen pohjalta on tehty myös kaksi elokuvaa, vuonna 1937 Wilho Ilmarin ja 1957 Matti Kassilan ohjaamana.


title: Kuriton sukupolvi (näytelmä)

text: Mika Waltari on kertonut tarinaa, jonka mukaan hänen vaimonsa Marjatta oli sanonut hänelle perheriidan päätteeksi: ”Sinulla ei ole sitten yhtään huumorintajua!” Niinpä Waltari päätti näyttää olevansa humoristi ja kirjoittaa komedian. Hän kirjoitti "Kurittoman sukupolven" parissa päivässä kesällä 1936, heti sen jälkeen kun oli kirjoittanut vakavan aatedraaman "Akhnaton, auringosta syntynyt". Samana kesänä hän kirjoitti vielä romaanin "Surun ja ilon kaupunki". Näytelmä on julkaistu kokoelmateoksessa "Mika Waltarin näytelmät" vuonna 1999.


title: Kuriton sukupolvi (näytelmä)

text: "Kuriton sukupolvi" kertoo väärinymmärretystä ja outona pidetystä professorista ja hänen äkillisestä ryhdistäytymisestään. Matematiikan professori Reinhold Varavaara on epäkäytännöllinen ja hajamielinen mies, joka paneutuu syvästi työhönsä ja on etääntynyt perheestään. Hänen vaimonsa ja lapsensa eivät ymmärrä eivätkä arvosta häntä tai hänen työtään. Hänen poikansa Pelle eli Pentti on urheilija, ”akateeminen puolimaileri”, ja toinen poika Kali eli Galilo on vallankumouksesta haaveileva oikeistoradikaali. Vaimo on pinnallinen ja katkera siitä, että hänen miehensä saa liian pientä palkkaa eikä osallistu tarpeeksi seuraelämään. Hänellä on myös suhde erääseen everstiin, ”omaan villikarjuun”. Ymmärtäväisemmin professoriin suhtautuu tytär Japi eli Jaana.


title: Kuriton sukupolvi (näytelmä)

text: Näytelmän käänne tapahtuu, kun professori yllättää perheensä ja saa kymmenen vuoden tieteellisen työn valmiiksi, mistä seuraa maailmanmainetta, kansainvälisiä palkintoja ja virkatarjouksia. Hän ihastuu haaveellisesti Pellen tyttöystävään Marjaan, joka suhtautuu professoriin myötätuntoisesti ja saa hänet tajuamaan perheensä jäsenten ilkeyden. Professori katoaa ennenkuulumattomalla tavalla muutaman päivän ryyppyreissulle. Kun hänet lopulta löydetään, hän uhkaa ensin lähteä perheensä luota ja saa sen uudelleen kuriin äärikonservatiivisilla periaatteilla. Hän on kuitenkin jalomielinen eikä kosta nöyryyttäjilleen. Näytelmän loppu on onnellinen ja perheidylli kukoistaa.


title: Kuriton sukupolvi (näytelmä)

text: Panu Rajala näkee näytelmän asetelmassa ja professori Varavaaran hahmossa yhteyksiä myös Waltarin omaan elämään: hän koki jättäneensä nuoruuden taakseen ja uppoutuneensa työhön, ja tämä asenne tuotti myös kitkaa hänen perheessään. Hän eli omassa taloudessaan naisten ympäröimänä eikä hänen tarvinnut huolehtia kotiasioista, mutta samalla hän saattoi jäädä sivustakatsojaksi ja joutua naureskelun kohteeksi. Vaikka Waltari oli näytelmän kirjoittaessaan vasta 28-vuotias, hän oli jo laajan tuotannon julkaissut kirjailija, ja kirjallisuuskeskustelussa hän oli leimautunut konservatiiviksi. Niinpä hän saattoi jo arvostella häntä nuorempaa, ”kuritonta sukupolvea”. Toisaalta Rafael Koskimies on todennut, että näytelmää kirjoittaessaan Waltari on heittäytynyt leppoisaksi leikinlaskijaksi, joka tuskin loukkaa ketään.


title: Kuriton sukupolvi (näytelmä)

text: Yksi hajamielisen professorihahmon esikuva saattoi olla estetiikan ja nykyiskansain kirjallisuuden (nykyisin yleinen kirjallisuustiede) professori Yrjö Hirn, joka oli Waltarin opettaja Helsingin yliopistossa ja jonka isän nimi oli Reinhold. Toinen malli oli Yrjö Hirnin pikkuserkku Taavi Hirn, joka oli professorina Teknillisessä korkeakoulussa. Hänen vaimonsa oli Waltarien perhetuttuja ja häneltä Waltarit kuulivat ”säälimättömiä” tarinoita hajamielisestä professorista, joka ei tuntenut kadulla perheenjäseniään vaan tervehti heitä hattua nostamalla. Waltari on viitannut varovasti myös siihen, että rouva Varavaaran hahmossa hän on tehnyt pilaa joistain oman vaimonsa piirteistä, vaikka suoranaisena esikuvana tätä ei voikaan pitää.


title: Kuriton sukupolvi (näytelmä)

text: Rajala näkee Varavaaran hahmolle, vanhalle haaveelliselle professorille, joka ihastuu nuoreen naiseen, vastineita muualla Waltarin tuotannossa. Ensimmäinen henkilö tässä sarjassa oli Irenen isä, niin ikään professori ja nimeltään Reinhold, romaanissa "Appelsiininsiemen". Sama aihe toistuu näytelmissä "Paracelsus Baselissa" ja "Noita palaa elämään". Muutenkin Rajalan mielestä "Kuriton sukupolvi" jatkaa "Appelsiininsiemenen" teemoja kuvatessaan sukupolvien välisiä suhteita. Toisaalta samana kesänä kirjoitettu "Akhnaton, auringosta syntynyt" kuvaa sekin tilannetta, jossa henkisiä arvoja edustava mies joutuu ristiriitaan ruumiillisuutta ja aineellisuutta edustavan ympäristön kanssa.


title: Kuriton sukupolvi (näytelmä)

text: Kirjallisuuskriitikko Hannu Marttila on esittänyt ajatuksen, että näytelmän loppu, jossa perheessään kurinpalautuksen tehnyt professori toteaa väsyneensä olemaan ankara, voisi heijastaa Waltarin ajatuksia 1930-luvun autoritaarisista hallituksista ja demokratian ja diktatuurin suhteesta.


title: Kuriton sukupolvi (näytelmä)

text: Sekä Maaria Koskiluoma että Panu Rajala nimittävät "Kuritonta sukupolvea" menestysnäytelmäksi. Rajalan mukaan teksti on Waltarille tyypillisesti melko puhelias ja kirjallinen, mutta aihe oli lähellä aikansa keskiluokkaista kaupunkilaisyleisöä. Villiintyneelle nuorisolle ja lepsuille vanhemmille oli helppo naureskella. Lisäksi professorin ja Marjan haaveelliseksi ihastukseksi jäävä suhde tuo näytelmään traagisuutta, ja loppu on onnellinen. Monet roolit olivat onnistuneita ja näyttelijöille kiitollisia esitettäviä, etenkin professori Varavaara, jota Rajala nimittää Waltarin ”ensimmäiseksi luonnerooliksi”. Naisroolit jäävät tosin kliseisiksi. Myös Koskiluoma pitää Varavaaran henkilökuvaa uskottavana ja nuorten naisten Marjan ja Japin hahmoja onnistuneina. Sen sijaan Varavaaran vaimo on pinnallinen, pilapiirrosmainen typerys, ja hänen poikansa Kali ja Pelle ja heidän ystävänsä Husu ja Löpö ovat harvinaislaatuisen typeriä vailla muuta luonteenpiirteitä. Aikalaisarvosteluissa 1930-luvulla huomautettiin siitä, että vanhemmankin sukupolven henkilöt olivat lähinnä karikatyyreja ja professori Varavaarakin oli enemmän ”farssipelle” kuin elävä luonnekuva.


title: Kuriton sukupolvi (näytelmä)

text: Rajalan mukaan näytelmän komiikka syntyy siitä, että ensin naurettava päähenkilö muuttuu yllättävän käänteen kautta aivan toisenlaiseksi ja pääsee pilkkaajiensa yläpuolelle. Tekniikkaa on käyttänyt muun muassa Molière. Vastaava juoni on myös ranskalaisen Marcel Pagnolin näytelmässä "Herra Topaze", joka esitettiin Kansallisteatterissa keväällä 1930. Pellen hahmossa Waltari pääsee ivaamaan urheilun suurta suosiota, jonka rinnalla tiede ja kulttuuri jäävät julkisuudessa vähälle huomiolle. Pellen voitto seurojen välisessä kilpailussa saa enemmän palstatilaa kuin professorin keksintö. Yhteiskunnallista radikalismia Waltari kuvaa Kalin ja hänen ystäviensä kautta kyynisesti ja satiirisesti. Rajalan mielestä näytelmä ei ole yksinomaan hauska, vaan siinä on myös vakavia ja suorastaan säälimättömiä sävyjä.


title: Kuriton sukupolvi (näytelmä)

text: Koskiluoman mukaan näytelmä ei enää ole ajankohtainen, sillä sukupolvien välinen ristiriita on muuttunut aivan toisenlaiseksi kuin Waltarin aikaan. Myös Rajalan mukaan näytelmä on ”haalennut historiaksi” eikä sen loppuratkaisua voisi enää pitää mitenkään mahdollisena. Marttila kuitenkin toteaa, että "Kuriton sukupolvi" on nykyäänkin Waltarin tunnetuimpia näytelmiä, etenkin elokuvaversioiden johdosta, eikä ”viimeinen myyntipäivä ole lähelläkään”. Vaikka asenteet heijastavat omaa aikaansa, näytelmän huumori tehoaa yhä.


title: Kuriton sukupolvi (näytelmä)

text: "Kuritonta sukupolvea" esitettiin teattereissa paljon vuosina 1936–1938 ja uudestaan 1953–1955. Lisäksi siitä tehtiin kaksi elokuvaa. Teatterin esitystietokannan mukaan sitä on esitetty ammattiteattereissa jonkin verran vielä 1960-luvulla ja viimeksi Turun Kaupunginteatterissa näytäntökaudella 1995–1996. Vuonna 2008 näytelmä esitettiin Helsingin kaupungin nuorisoasiainkeskuksen järjestämässä "Pelkkää teatteria" -tapahtumassa ja Koskenniskan kesäteatterissa Pornaisissa.


title: Kuriton sukupolvi (näytelmä)

text: "Kuriton sukupolvi" sai kantaesityksensä Tampereen Teatterissa Wilho Ilmarin ohjauksessa lokakuussa 1936. Pääosassa oli Simo Kaario. Erityisesti Oke Tuuri Kalin roolissa ja Artturi Laakso johtaja Huitun roolissa onnistuivat koomikkoina hyvin. Näytelmä oli suosittu ja sitä esitettiin peräti 27 kertaa, mikä oli siihen aikaan hyvä tulos. Ilmari siirtyi seuraavalla kaudella 1937 Kansallisteatteriin ja ohjasi näytelmän myös siellä. Kansallisteatterissa sitä esitettiin 54 kertaa. Pääosaa esitti Uuno Laakso.


title: Kuriton sukupolvi (näytelmä)

text: Kansallisteatterin historiassa Rafael Koskimies nimittää "Kuritonta sukupolvea" ”pirteäksi yleisönäytelmäksi”, johon kiinnitettiin suuria toiveita ja joka myös täytti ne pian. Jo ensi-illassa valitsi iloinen tunnelma. Wilho Ilmarin ohjaus oli jäntevä ja hän sai kaikki henkilöt elämään. Erityisen suosittu oli näytelmän kohtaus, jossa professori herää krapulassa ja mitään muistamattomana hotellihuoneessa samasta sängystä vieraan miehen, johtaja Huitun kanssa. Kansallisteatterissa kohtausta ei olisi ensin haluttu esittää, koska dramaturgi Rafael Koskimiehen mielestä se oli sopimaton. Siitä tuli kuitenkin Uuno Laakson ja johtaja Huitua esittäneen Aku Korhosen bravuuri. Waltari on muistelmissaan kertonut, että kohtaus ja yleisön nauru oli hänelle itselleenkin vapauttava, koska hän häpesi omia raskaiden työjaksojen jälkeisiä juomakausiaan.


title: Kuriton sukupolvi (näytelmä)

text: 1950-luvun alussa Eino Salmelainen pyysi Waltaria tekemään "Kurittomasta sukupolvesta" uuden version. Waltarin ajatukset olivat silloin "Johannes Angeloksessa" eikä hän jaksanut keskittyä näytelmän uudistamiseen vaan kirjoitti muutamia liuskoja ja antoi Salmelaiselle luvan muokata tekstiä vapaasti. Näytelmää esitettiin vuonna 1953 Tampereen Työväen Teatterissa hyvällä menestyksellä, ja se lähti kiertämään Suomen teattereita uudestaan. Helsingin Kansanteatterissa sitä esitettiin keväällä 1955. Ritva Arvelo oli kirjoittanut repliikit uudelleen stadin slangilla, mikä herätti jonkin verran keskustelua, koska 1950-luvulla ei ollut vielä totuttu puhekielen käyttöön näyttämöllä. Tampereella professori Varavaaraa esitti Eero Roine ja Helsingissä Artturi Laakso.


title: Kuriton sukupolvi (näytelmä)

text: "Kurittoman sukupolven" ensimmäisen elokuvaversion ohjasi Wilho Ilmari vuonna 1937. Waltari teki siihen kuvakäsikirjoituksen, jossa oli peräti 259 sivua. Elokuvasta tuli lähes kahden tunnin pituinen, ja Panu Rajalan mukaan kuvaus on "suunnattoman hidas" ja siinä on huonosti perusteltuja välikuvia.


title: Kuriton sukupolvi (näytelmä)

text: Elokuvan tarinassa on joitakin eroja näytelmään verrattuna, ja se keskittyy enemmän professorin ja Marjan rakkaustarinaan. Näytelmän lopussa professori tekee sovinnon vaimonsa kanssa, mitä elokuvassa ei näytetä. Näyttelijät ovat enimmäkseen samoja kuin Kansallisteatterin näytelmässä. Siellä tosin Uuno Laakson vastanäyttelijänä Marjan roolissa oli ollut Henny Valjus, kun taas elokuvassa Marjaa esittää Ansa Ikonen.


title: Kuriton sukupolvi (näytelmä)

text: "Kurittoman sukupolven" toisen elokuvaversion ohjasi Matti Kassila vuonna 1957. Se perustui Salmelaisen ja Arvelon sovittamaan uuteen näytelmäversioon, eikä Waltari ollut enää elokuvan käsikirjoituksessa mukana. Rajala pitää Tauno Palon esittämää professori Varavaaraa taitavana roolityönä, ja professorin ja Marjan (Kaija Siikala) suhde on kuvattu hellästi ja inhimillisesti. Loppupuolella elokuvan ote herpoaa eikä professorin ryhdistäytymisessä ole kunnon pontta.


title: Kuriton sukupolvi (näytelmä)

text: Elokuva kuvattiin talvella, minkä vuoksi Pellestä tehtiin mäkihyppääjä. Elokuvassa on myös viittaus atomipommiin, kun professori perustelee, miksei ota vastaan ulkomailta tehtyä virkatarjousta. Nuoriso on elokuvan ajankohdan mukaan lättähattuja ja villamyssymissejä, ja elokuvassa on useita rockin ja jitterbugin tahtiin tehtyjä musiikki- ja tanssikohtauksia. Näytelmässä esiin tullut nuorten poliittinen kapinointi on jätetty elokuvasta pois.


title: Live at Brixton Academy (Pendulumin albumi)

text: Live at Brixton Academy on Pendulum-yhtyeen konserttitallenne vuodelta 2009. Julkaisu sisältää samassa paketissa CD:n ja DVD:n, jonka ohjasi Paul Caslin. Livemateriaali tallennettiin Lontoon Brixton Academyssä 4.–5. joulukuuta 2008.


title: Alcatraz – kohtaloni

text: Alcatraz – kohtaloni ("Murder in the First") on Marc Roccon ohjaama tositapahtumiin perustuva vuonna 1995 ensi-iltansa saanut elokuva. Elokuva kertoo nuoresta Henri Youngista, joka joutuu pikkurikkeestä vankilaan ja päätyy pahamaineiselle Alcatrazin vankilasaarelle.


title: Alcatraz – kohtaloni

text: Young joutuu pakoyrityksessä toverinsa Rufus McCainin petoksen kohteeksi ja joutuu sen seurauksena kolmeksi vuodeksi eristyksiin, jossa hän vähä vähältä menettää mielenterveytensä. Päästyään eristyksistä hän tappaa McCainin vartijoiden silmien edessä.


title: Alcatraz – kohtaloni

text: Young joutuu oikeuteen, ja käsittelyä pidetään muodollisuutena. Hänet tuomitaan kuitenkin vain taposta, ja valamiehistö tekee vetoomuksen Alcatrazin olojen ja johdon tutkimisesta. Young kuljetetaan Alcatraziin kärsimään tuomiotaan, ja hän kuolee pian sinne saapumisensa jälkeen.


title: Alcatraz – kohtaloni

text: Tositapahtumiin verrattuna elokuvan käsikirjoitukseen on tehty muutoksia. Todellisuudessa Young oli vanha rikollinen, joka oli tehnyt murhankin. Hän vietti eristyksessä vain muutaman kuukauden ja tappoi McCainin vasta vuoden kuluttua, eikä filmissä esitettyyn tapaan heti päästyään eristyksestä. Ja toisin kuin elokuvassa, hän ei kuollut vankilassa pian sinne palattuaan, vaan kärsi vankilassa elinkautista murhasta vuoteen 1972, jolloin hänet vapautettiin, eikä hänen myöhemmistä vaiheistaan tiedetä mitään. Hän oli syntynyt 1918.


title: Alcatraz – kohtaloni

text: Elokuvan valmistumisen jälkeen apulaisjohtaja, joka vastasi muun muassa Youngin oloista, tuomitaan virkavirheestä ja erotetaan. Myöhemmin myös eristyksissä pitäminen kielletään lailla.


title: Yleinen kielitutkinto

text: Yleinen kielitutkinto (YKI) on mm. suomen, ruotsin tai saamen kielen kielikoe, jonka järjestää vuosittain Jyväskylän yliopisto. Kokeeseen kuuluu suullinen ja kirjallinen osa, joiden arvosanat jaetaan kuuteen tasoon. Tasot vastaavat CEFR-järjestelmän tasoja alla esitetyllä tavalla.


title: Yleinen kielitutkinto

text: Ulkomaalaisen on saavutettava vähintään taso 3 suomen tai ruotsin kielessä, jotta hän voi hakea Suomen kansalaisuutta.


title: Yleinen kielitutkinto

text: Yleisen kielitutkinnon voi suorittaa seuraavissa kielissä: englanti, espanja, italia, ranska, ruotsi, saame, saksa, suomi, venäjä. Kieliä on yhteensä 9 ja kahdeksassa niistä voi suorittaa testin kolmella eri tasolla. Italiassa sen sijaan on mahdollista suorittaa testi kahdella eri tasolla. Testit on tarkoitettu aikuisille. Tutkinnosta saa itselleen todistuksen, jossa arvioidaan testatun yleinen kielitaidon taso sekä erikseen kaikki testatut kielitaidon osa-alueet.


title: Yleinen kielitutkinto

text: Testattavia aihealueita ovat tekstin ymmärtäminen, puheen ymmärtäminen, puhuminen ja kirjoittaminen. Kaikkien testin osien on oltava samalta tasolta. Perustasoon kuuluvat tasot 1 ja 2, keskitasoon 3 ja 4 sekä ylimpään tasoon 5 ja 6. Kuhunkin tasoon tarvittavat taidot on määritelty tasojen kuvauksissa.


title: Yleinen kielitutkinto

text:
Tekstin ymmärtäminen sisältää erityyppisiä tekstejä kuten kirjeitä, viestejä, ilmoituksia, mainoksia, uutisia, artikkeleita ja kertomuksia.
Tekstin ymmärtämisessä arvioidaan:


title: Yleinen kielitutkinto

text:
Kirjoittamisen testissä tehtävät ovat lyhyitä tai vähän pidempïä. Lyhyitä tehtävätyyppejä ovat esimerkiksi kortti ja viesti sekä pidemmät esimerkiksi kirje tai mielipide.
Kirjoittamisen osiossa arvioidaan:


title: Yleinen kielitutkinto

text:
Puheen ymmärtämisen osuus sisältää viestejä, ilmoituksia, kuulutuksia, uutisia, tiedotuksia, mainoksia, keskusteluja tai haastatteluja eri aiheista.
Tässä osiossa arvioidaan seuraavia seikkoja:


title: Yleinen kielitutkinto

text:
Puhumisen osuuden suoritus tallennetaan arviointia varten. Suomen ja ruotsin kielen osuudessa keskustellaan myös kasvokkain haastattelijan kanssa, paitsi keskitason kokeessa.
Tässä osiossa arvioidaan seuraavia asioita:


title: Strange Fruit

text: Strange Fruit on Abel Meeropolin salanimellä Lewis Allan kirjoittama ja Billie Holidayn vuonna 1939 levyttämä kappale. Sen aiheena on Yhdysvaltain etelävaltioissa tapahtuneet lynkkaukset.


title: Strange Fruit

text: Kappaleen pohjana oli Meeropolin runo, jonka hän kirjoitti nähtyään valokuvan kahdesta Indianassa lynkatusta afroamerikkalaisesta. Runo julkaistiin ensimmäisen kerran opettajien ammattiliiton julkaisussa "New York Teacher" nimellä "Bitter Fruit". Meeropol sävelsi runon lauluksi, jota alkuvaiheessa esitti ammattiliiton tilaisuuksissa Meeropolin puoliso Anne. Kappaleesta tuli New Yorkissa varsin suosittu, ja sen esitti muun muassa musta laulajatar Laura Duncan Madison Square Gardenilla. Keväällä 1939 Cafe Society -yökerhon omistaja Barney Josephson esitteli Meeropolin yökerhossaan esiintyvälle Bille Holidaylle. Meeropol lauloi kappaleen Holidaylle, joka otti sen ohjelmistoonsa jo muutamia päiviä myöhemmin.


title: Strange Fruit

text: Holidayn levy-yhtiö Columbia Records kieltäytyi levyttämästä kappaletta, mutta antoi Holidaylle luvan levyttää sen Commodore Recordsille. Holiday levytti kappaleen 20. huhtikuuta 1939.Kappale oli laajalti esityskiellossa, mistä huolimatta se saavutti Billboardin Top 20 -listalla sijan 16. Vuosien varrella levyä on myyty yli miljoona kappaletta.


title: Strange Fruit

text: Holiday suhtautui "Strange Fruitiin" omistavasti ja hänen muun muassa väitetään yrittäneen estää Josh Whitea esittämästä kappaletta. Hän myös väitti osallistuneensa kappaleen kirjoittamiseen ja että kappale olisi tehty juuri häntä varten. Meeropol suhtautui kuitenkin ymmärtäväisesti Holidayn yritykseen ottaa kunnia kappaleesta itselleen.


title: Strange Fruit

text: "Strange Fruit" valittiin Grammy Hall of Fameen vuonna 1978. Time valitsi sen vuonna 1999 vuosisadan kappaleeksi.


title: Aksentti (fonetiikka)

text: Aksentti tarkoittaa fonetiikassa järjestelmää, jossa sanalle tai "aksenttilausekkeen" muodostavalle joukolle sanoja määrittyy painollinen tavu. "Painollisella tavulla" tarkoitetaan äännettäessä tavua, jota korostetaan suhteessa sanan tai lausahduksen muihin tavuihin.


title: Aksentti (fonetiikka)

text: Keskeinen asia aksentissa on painon eli prominenssin määräytyminen. Kielestä riippuen paino ilmaistaan esimerkiksi äänenkorkeuden, äänen voimakkuuden, tavun pituuden, tai vokaalin laadun tai näiden jonkin yhdistelmän avulla. Esimerkiksi englannin verbi "(to) misfire" äännetään /mɪsˈfʌɪə/ kun taas substantiivi "(a) misfire" äännetään /ˈmɪsfʌɪə/ – paino lankeaa eri tavulle.


title: Aksentti (fonetiikka)

text: Kielet yleensä jaetaan aksenttikieliin (esim. englanti, japani, ruotsi) ja toonikieliin (kiina, yoruba). Aksenttijärjestelmä eroaa toonijärjestelmästä siinä, että toonijärjestelmällä on pääasiassa distinktiivinen (sanojen merkityksiä toisistaan erotteleva) funktio joka toteutuu pääasiassa äänenkorkeutta käyttäen ja niin, että kunkin tavun tooni on itsenäinen muista tavuista. Aksentilla on pääasiassa organisoiva (sanojen rajoja ja niiden välisiä suhteita jäsentelevä) funktio, joskin sillä voi olla myös sekundäärinen distinktiivinen funktio, kuten esimerkiksi japanissa, espanjassa ja ruotsissa. Englannissa painolla ei ole distinktiivistä funktiota sanojen merkitysten suhteen, mutta sanaluokkien suhteen on. (Esim. onko kyseessä verbi vai substantiivi.) Suomen ja ranskan kielissä aksentti on puhtaasti organisoiva: suomessa paino on aina sanan ensimmäisellä tavulla, ja se auttaa jäsentämään sanojen rajoja ja esimerkiksi yhdyssanojen rakennetta. Ranskassa paino on sanan viimeisellä tavulla.


title: Aksentti (fonetiikka)

text: Aksentti on käsitteenä eri kuin intonaatio, eli äänenkorkeuden vaihtelu puheessa; aksentti määräytyy sanapainojen perusteella, kun taas puhuja voi intonaatiolla vapaasti osoittaa esimerkiksi fokusta tai kysymystä – sanavalinnat eivät siis lyö lukkoon virkkeen intonaatiokaavaa, vaan intonaatio tarjoaa yhden vapausasteen lisää ilmaista merkityksiä. Aksenttikin voi toki vaikuttaa äänenkorkeuden vaihteluun, jolloin intonaatio ja aksentti vuorovaikuttavat keskenään.


title: Aksentti (fonetiikka)

text: Aksenttijärjestelmät voidaan jakaa painoaksenttiin (engl. stress accent) jossa prominenssia ilmaistaan ensisijaisesti jollain muulla tavalla kuin äänenkorkeuden vaihteluilla, ja korkoaksenttiin (engl. pitch accent), jossa prominenssi ilmaistaan ensisijaisesti äänenkorkeuden avulla. Esimerkiksi englannin kielen aksentti on painoaksentti, kun taas japanin aksentti on korkoaksentti. Tarkennuksen vuoksi mainittakoon, että painolla tässä tapauksessa viitataan eri asiaan kuin yllä mainituilla termeillä paino/prominenssi ja painollinen tavu – korkoaksentillisessakin kielessä prominenssi on "painollisella tavulla". M. Beckman esittää ns. painohypoteesin seuraavasti: "Painoaksentti eroaa foneettisesti ei-painoaksentista niin, että se käyttää korostamiseen enemmän muita ominaisuuksia kuin äänenkorkeutta." Yksi painoaksentin seurauksista on se, että äänenkorkeus jää vapaammin intonaatiojärjestelmän käyttöön – esimerkiksi englannissa puhujan on mahdollista valita vapaammin erilaisten intonaatiokaavojen välillä, kun taas japanissa äänenkorkeuden vaihtelukaava on tiukemmin sanavalintojen määräämä.


title: Shanghai Hongqiaon rautatieasema

text: Shanghai Hongqiaon rautatieasema () on rautatieasema Shanghaissa, Kiinassa. Rautatieasemalta on yhteys vieressä sijaitsevalle Shanghai Hongqiaon kansainväliselle lentoasemalle, josta kulkee Shanghain metron linja 2. Shanghai Hongqiao on Shanghai–Hangzhou- ja Shanghai–Nanjing-suurnopeusratojen kuten myös rakenteilla olevan Peking–Shanghai-suurnopeusradan pääteasema.


title: Shanghai Hongqiaon rautatieasema

text: Rautatieaseman kattorakenteisiin asennettiin 20 000 aurinkopaneelia, joiden pinta-ala on 61 000 neliömetriä.


Shanghai Hongqiaon kansainvälinen lentoasema () on kansainvälinen lentoasema Shanghaissa, Kiinassa. Lentoasema sijaitsee Puxin alueella noin 13 kilometriä kaupungin keskustasta ja on lähempänä keskustaa kuin Shanghai Pudongin kansainvälinen lentoasema, joka sijaitsee 40 kilometriä keskustasta Pudongin alueella.


title: Shanghai Hongqiaon kansainvälinen lentoasema

text: Shanghain metron toisen linjan raideyhteys lentoaseman toiseen terminaaliin avattiin samaan aikaan kuin itse terminaalikin 16. maaliskuuta 2010. Loppuvuodesta 2010 kymmenes metrolinja yhdistää molemmat lentoaseman terminaalit.


text: Lentoasema sijaitsee Shanghai Hongqiaon rautatieaseman vieressä, josta on suurnopeusjunayhteyksiä muihin kaupunkeihin. Shanghain metron toinen linja yhdistää Hongqiaon ja Pudongin kansainvälisen lentoaseman sekä kaupungin keskustan.


title: Eritasoliittymä

text: Eritasoliittymä on liikenteen solmukohta, jossa tiet risteävät eri tasoilla ja jossa erityiset liittymärampit yhdistävät eri tasoissa kulkevat tiet toisiinsa. Tällöin jompikumpi teistä ylittää toisen risteyssiltaa pitkin. Eritasoliittymiä on varsinkin moottoriteillä, jotka eivät leikkaa muita teitä samassa tasossa.


title: Eritasoliittymä

text: Liittymän vuoksi moottoriteillä ei käytetä liikennevaloja, vaan autot liittyvät suoraan moottoritielle liittymän kautta.


title: Eritasoliittymä

text: Yleinen käytäntö on numeroida eritasoliittymät järjestyksessä tietystä alkukohdasta lukien. Esimerkiksi Suomessa E18-tie ja monet muut tärkeimmät moottoritieväylät ovat saaneet liittymänumeronsa. E18-tiellä, joka muodostuu valtateistä 1 ja 7 sekä kantateistä 40 ja 50, numerointi alkaa Turusta.


title: Laituriovi

text: Laituriovi on ovi asemalaiturin ja raiteen välissä juna- tai metroasemalla. Oviseinä voi eristää laiturin ja raiteen joko lattiasta kattoon tai vain osittain. Laituriovien ensisijaisena tehtävänä on estää asiaton pääsy raiteille.